LIMA 2023: Dijangka peroleh kontrak hingga RM8 bilion

(Menteri Pertahanan, Datuk Seri Mohamad Hasan dan Menteri Pengangkutan, Anthony Loke semasa merasmikan LIMA 2023)

KUALA LUMPUR, 16 Januari- Dianggarkan sebanyak RM7 bilion hingga RM8 bilion kontrak perolehan akan dimeterai menerusi Pameran Maritim dan Aeroangkasa Langkawi (LIMA 2023).

Menteri Pertahanan, Datuk Seri Mohamad Hassan optimis, LIMA 2023 akan terus menjadi platform utama untuk pemain industri bertukar pandangan selain menjalinkan kerjasama antara negara.

(Menteri Pertahanan, Datuk Seri Mohamad Hassan/BERNAMA)

"Kerana sudah empat tahun dan banyak negara di rantau asia pasifik sedang teliti dan menilai untuk beli aset dan juga perolehan. "Jadi ini merupakan tempat pemain industri pertahanan udara dan maritim untuk bertukar pandangan serta menjalinkan kerjasama teknologi antara syarikat masing-masing", katanya pada sidang media selepas merasmikan LIMA 2023 di Pusat Pameran Dagangan Antarabangsa (MITEC) di ibu negara.Pameran antarabangsa itu akan disertai sekurang-kurang 600 syarikat pempamer membabitkan 30 negara. Sebanyak 360 syarikat pemain industri pertahanan dan keselamatan serta 240 syarikat komersial bakal menyertai pameran itu.Penganjuran LIMA 2023 akan berlangsung di Langkawi bermula 23 hingga 27 Mei depan.


Program Smart SSBA bantu peserta keluar dari garis kemiskinan

(Ketua Pegawai Eksekutif LZNK, Datuk Syeikh Zakaria Othman bercakap pada sidang mediaselepas majlis pelancaran menuai padi musim 1/2023 Smart SBBA LZNK di Kampung Padang Lumat, Yan)

YAN, 16 Januari - Sebanyak 542 tan hasil tuaian pertama padi musim 1/2023 berjaya dilaksanakan menerusi program Smart Sawah Berskala Besar Asnaf (SBBA) Lembaga Zakat Negeri Kedah (LZNK) di empat daerah di negeri Kedah. Ketua Pegawai Eksekutif LZNK, Datuk Syeikh Zakaria Othman berkata berdasarkan kejayaan projek sulung itu yang melibatkan 69 peserta, pihaknya yakin peserta dapat keluar dari garis kemiskinan dalam tempoh tiga tahun. Melalui program itu, peserta dianggarkan memperoleh pendapatan RM1,800 hingga RM2,800 sebulan. "Kita akan nilai setiap dua musim sampailah mereka ini keluar asnaf, garis kemiskinan yang diwujudkan yang kita bagi had sampai keluarga ini had mereka selesa, saya ingat seorang tak lebih tiga tahun satu musim," kata beliau pada sidang media selepas majlis pelancaran menuai padi musim 1/2023 Smart SBBA LZNK di Kampung Padang Lumat, di sini.

(Ketua Pegawai Eksekutif LZNK, Datuk Syeikh Zakaria Othman dan Setiausaha Kerajaan Negeri Kedah, Datuk Norizan Khazali meninjau program Smart Sawah Berskala Besar Asnaf (SBBA) Lembaga Zakat Negeri Kedah (LZNK) di Kampung Padang Lumat, Yan)

Program tersebut dirasmikan oleh Setiausaha Kerajaan Negeri Kedah, Datuk Norizan Khazali. Sejumlah 32 peserta SBBA di Batu 16 dan 17 Padang Lumat itu turut menjalankan aktiviti penternakan ikan puyu dan itik sebagai pendapatan tambahan.Bagi peserta bantuan yang diberikan LZNK dari proses mula penanaman sehingga khidmat nasihat membantu meningkatkan taraf hidup. Kebanyakan peserta sebelum ini bekerja sendiri dan tidak mempunyai pendapatan tetap.


Projek NCIA bakal rancakkan ekonomi Perlis

KANGAR, 16 Januari- Perdana Menteri, Datuk Seri Anwar Ibrahim memberi jaminan bagi membangunkan Perlis menerusi pelbagai projek di bawah Pihak Berkuasa Pelaksanaan Koridor Utara (NCIA). Ini berikutan Perlis dilihat agak ketinggalan berbanding pembangunan negeri-negeri lain.Mesyuarat NCIA akan berlangsung di Perlis dan ia dijangka selepas pembentangan Bajet 2023 bagi memuktamadkan beberapa projek pembangunan di Perlis.Selain itu, beliau turut meminta agar kerajaan negeri menggunakan kesempatan pada mesyuarat yang bakal berlangsung supaya jentera kerajaan negeri dan pusat dapat bersama-sama mengenal pasti potensi setiap projek yang akan dilaksanakan. "Ekonomi Perlis dilihat lebih malap berbanding negeri lain, adalah tanggungjawab kerajaan Persekutuan untuk memberikan kesempatan supaya ekonomi negeri itu meningkat dan lebih kukuh," katanya kepada pemberita di sini.Sementara itu, Menteri Besar Perlis, Mohd Shukri Ramli berkata komitmen kerajaan persekutuan membantu membangunkan ekonomi Perlis disambut baik. Mohd Shukri berharap pertimbangan serta kelulusan kerajaan Persekutuan dalam menjayakan projek berimpak tinggi yang dirancang menjadi kenyataan.


KPDN tidak akan kompromi dengan pihak yang langgar peraturan kawalan harga

KUALA LUMPUR, 16 Januari- Kementerian Perdagangan Dalam Negeri dan Kos Sara Hidup (KPDN) tidak akan berkompromi dengan pihak yang melanggar peraturan kawalan harga yang ditetapkan sempena Tahun Baru Cina yang berkuatkuasa semalam sehingga 29 Januari ini.Menterinya, Datuk Seri Salahuddin Ayub menegaskan, pemain industri seperti pasar raya perlu memainkan peranan bagi memastikan tiada berlakunya perlanggaran peraturan."Saya sebenarnya tidak suka untuk mengulas tentang amaran, tetapi pemain-pemain industri yang besar seperti pasar raya ini, mereka boleh menjadi contoh kepada pemain-pemain yang lain dengan tidak melanggar peraturan-peraturan yang telah kita tetapkan.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Kalau ada perlanggaran, kita perlu mengambil tindakan walaupun itu bukan pilihan yang baik. Itu bukan bermakna KPDN bertolak ansur segala pelanggaran. Saya menasihatkan semua mengikut peraturan dan semua dapat keuntungan", katanya. Beliau ditemui selepas menghadiri Program Lawatan Kos Sara Hidup Sempena Pelaksanaan Skim Harga Maksimum Musim Perayaan Tahun Baharu Cina 2023 di sebuah pusat beli belah.Hadir sama, Ketua Setiausaha KPDN Datuk Azman Mohd Yusof dan Ketua Pengarah Penguat Kuasa KPDN, Azman Adam.Berdasarkan tinjauan dilakukan, beliau berpuas hati dengan beberapa barangan kerana dijual di bawah paras harga kawalan.


Umat Islam nikah Thailand perlu segera daftar di Malaysia

YAN, 16 Januari- Umat Islam yang bernikah di Thailand diingatkan segera membuat pendaftaran di pejabat agama daerah bagi membuat pengesahan pernikahan mereka sama ada sah atau sebaliknya.Pegawai Agama Daerah Kota Setar, Datuk Syeikh Ahmad Faisol Omar berkata hal ini kerana terdapat sebilangan kes pernikahan Thailand tidak sah termasuk terdapat lelaki yang berkahwin dengan isteri orang yang masih di dalam edah.  "Sah atau tidak bergantung kepada siasatan pendaftar nikah. Kita tengok keterangan daripada wali juru nikah di Thailand, sama ada bertauliah atau tidak. Perkahwinan itu akan diputuskan oleh pendaftar nikah. Kebanyakan kes adalah sah dan lima hingga enam peratus tidak sah," katanya kepada pemberita di sini.Tambah Syeikh Ahmad Faisol, selepas pandemik COVID-19 selama dua tahun, kes pendaftaran nikah di pejabat itu kembali meningkat secara purata 15 kes sebulan.  Katanya, kes-kes membabitkan pernikahan di Thailand terbahagi kepada tiga kesalahan iaitu kesalahan bernikah tanpa kebenaran bagi individu yang belum berkahwin atau bujang.  Manakala bagi kesalahan kedua adalah berpoligami tanpa kebenaran dan lewat mendaftarkan pernikahan, mereka ini akan didenda sebanyak RM1,000 melainkan yang berpoligami tanpa kebenaran akan didenda RM3,000.


Belanjawan 2023: 170 Organisasi dijemput kemuka cadangan

(Datuk Seri Ahmad Maslan semasa melawat ke Majlis Pra Pelancaran Restu Global Quranic Arts Festival di Putrajaya)

PUTRAJAYA, 16 Januari- Kementerian Kewangan menjemput 170 organisasi termasuk jabatan kerajaan, swasta dan badan bukan kerajaan (NGO) menghadiri Majlis Dialog Belanjawan 2023 esok.Timbalan Menteri Kewangan, Datuk Seri Ahmad Maslan berkata kesemua yang diundang akan menyuarakan pendapat masing-masing berhubung Belanjawan tersebut.

(Timbalan Menteri Kewangan, Datuk Seri Ahmad Maslan)

"Menteri Kewangan akan mendengar pandangan-pandangan. Setiap organisasi yang terlibat boleh bercakap tiga hingga 5 minit di hadapan Menteri Kewangan sendiri dan Bajet dialog itu daripada pukul 8.15 pagi hingga tengah hari di Kementerian Kewangan. "Selain daripada itu Ketua Setiausaha (KSU) semuanya juga dijemput. Jadi ia adalah satu usaha mendengar pandangan dan pendapat", katanya selepas Majlis Pra Pelancaran Restu Global Quranic Arts Festival di Putrajaya.Belanjawan 2023 yang disemak semula dijadual dibentang di Dewan Rakyat pada 24 Februari.Pada 20 Disember lalu, Dewan Rakyat sebulat suara meluluskan Bajet Mini 2023 dan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 dengan peruntukan berjumlah RM107.7 bilion.


Gempa bumi sederhana di Jepun

KUALA LUMPUR, 16 Januari- Gempa bumi sederhana bermagnitud 5.7 melanda Kepulauan Bonin, Jepun, hari ini.Jabatan Meteorologi Malaysia (MetMalaysia) memaklumkan perkara itu menerusi perkongsian dalam Twitter rasminya.MetMalaysia memaklumkan pusat gempa dikesan pada 12.8 darjah utara dan 139.3 darjah timur dengan kedalaman 60 kilometer (km) dari 677 km selatan dari Hamamtsu."Gempa bumi sederhana M5.7 telah berlaku di Kepulauan Bonin, Jepun pada pukul 12.49 tengah hari."Tiada ancaman tsunami kepada Malaysia," jelasnya.


Lelaki warga emas maut rumah terbakar

TELUK INTAN, 16 Januari- Seorang warga emas ditemukan mati manakala seorang lagi cedera dalam kebakaran melibatkan enam buah rumah pagi tadi.Kejadian berlaku di pelantar ikan dekat Jalan Bagan Ikan Hutan Melintang, di sini. Menurut Jurucakap Bomba dan Penyelamat Malaysia (JBPM) Perak, mayat mangsa berusia 80-an itu ditemukan di bilik rumah keduanya."Mangsa kedua berusia 24 tahun mengalami kecederaan di bahagian lutut. kebakaran melibatkan enam buah rumah itu telah mengakibatkan rumah terbakar 90 peratus," katanya.  Kebakaran turut melibatkan dua buah kereta dan sebuah motosikal.  Mayat mangsa diserahkan kepada polis untuk tindakan lanjut.  Operasi tamat pukul 1.21 tengah hari tadi.


Agong terima menghadap Menteri Luar Singapura

(Yang di-Pertuan Agong berkenan menerima kunjungan hormat Menteri Luar Singapura Dr Vivian Balakrishnan/BERNAMA)

KUALA LUMPUR,16 Januari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Menteri Luar Singapura, Dr. Vivian Balakrishnan di Istana Negara, hari ini.Sesi menghadap itu adalah antara jadual Dr. Vivian Balakrishnan yang kini dalam rangka lawatan kerja selama empat hari ke Malaysia, bermula hari ini. Dalam sesi menghadap yang berlangsung selama 30 minit bermula pada jam 2.00 petang, kedua-dua pemimpin telah menyentuh berkenaan pengukuhan hubungan dua hala yang istimewa dan erat terjalin sekian lama antara Malaysia dan Singapura.

(Yang di-Pertuan Agong (empat, kiri) berkenan menerima kunjungan hormat Menteri Luar Singapura Dr Vivian Balakrishnan (tiga, kanan) di Istana Negara/BERNAMA)

Turut hadir, Menteri Luar Negeri, Datuk Seri Dr Zambry Abdul Kadir, Ketua Setiausaha Kementerian Luar Negeri, Datuk Sri Amran Mohamed Zin dan Pesuruhjaya Tinggi Singapura ke Malaysia, Vanu Gopala Menon serta Setiausaha Tetap Kementerian Luar Negeri Singapura, Albert Chua.Pada bulan Oktober lepas, Seri Paduka Baginda dan Raja Permaisuri Agong Tunku Hajah Azizah Aminah Maimunah Iskandariah telah berkenan berangkat melakukan lawatan negara ke Singapura selama empat hari, bermula pada 25 Oktober 2022.Dalam rangka lawatan negara itu, Seri Paduka Baginda berdua telah berkenan antaranya melakukan pertemuan dengan Presiden Singapura, Halimah Yacob. Baginda berdua telah turut berkenan menerima menghadap Perdana Menteri Singapura, Hsien Long dan isteri.


90 penguat kuasa Melaka pantau pelaksanaan SHMMP

CHENG, 16 Januari- Peniaga di Melaka yang gagal meletakkan tanda harga akan dikenakan kompaun serta merta.  Exco Hal Pengguna Melaka, Ngwe Hee Sem berkata tiada lagi amaran akan dikeluarkan seperti sebelum ini. "Anggota penguat kuasa akan turun ke setiap kawasan dalam memastikan peniaga meletakkan tanda harga. Semalam saya ke Jonker Walk, terdapat peniaga yang gagal meletakkan tanda harga itu. Kami akan memastikan setiap peniaga mematuhi arahan yang ditetapkan," katanya selepas pelaksanaan Skim Harga Maksimum Musim Perayaan (SHMMP) Tahun Baru Cina 2023 peringkat negeri di sini. Seramai 90 anggota penguat kuasa akan memantau sepanjang pelaksanaan SHMMP di Melaka.


Raja Perlis terima menghadap PM

ARAU, 16 Januari- Raja Perlis Tuanku Syed Sirajuddin Jamalullail berkenan menerima menghadap Perdana Menteri Datuk Seri Anwar Ibrahim di Istana Arau, hari ini. Sesi menghadap Tuanku Syed Sirajuddin merupakan yang pertama buat Anwar setelah menggalas tugas perdana menteri yang kesepuluh.Raja Muda Perlis Tuanku Syed Faizuddin Jamalullail turut perkenan berangkat pada sesi itu.Menteri Besar Perlis Syukri Ramli serta Setiusaha Kerajaan Negeri, Datuk Seri Hasnol Zam Zam Ahmad turut mengiringi Perdana Menteri pada sesi menghadap tersebut. Dalam lawatan kerja perdana menteri ke Perlis kali ini, turut diadakan Majlis Khas Amanat Perdana Menteri Bersama Penjawat Awam Perlis Di Dewan 2020 Kangar yang dihadiri lebih 1,000 penjawat awam bersama ketua-ketua jabatan dan agensi sektor awam persekutuan dan negeri.


Melaka tidak mewajibkan pemakaian pelitup muka, kes COVID-19 berkurangan

AYER KEROH, 16 Januari -Pemakaian pelitup muka tidak diwajibkan di Melaka.Keputusan itu dibuat hasil pemantauan sejak dua minggu lalu terhadap kes COVID-19 di negeri berkenaan yang menunjukkan trend penurunan.Pengerusi Jawatankuasa Kesihatan dan Anti Dadah Melaka, Dr. Muhamad Akmal Saleh berkata pemantauan yang dibuat selama dua minggu menunjukkan kadar penurunan kes iaitu 250 kes pada minggu epid terakhir.

Katanya, jumlah itu terus menurun kepada 217 kes dan terkini 180 kes pada minggu lalu, sekali gus menunjukkan tahap kesedaran rakyat mengenai pencegahan penularan COVID-19 semakin tinggi."Ini menunjukkan trend yang menurun rentetan daripada kesedaran rakyat di negeri ini untuk memakai pelitup muka juga penjarakan dan ini menunjukkn bahawa kita boleh membendung virus ini," katanya ketika ditemui pemberita selepas Majlis Amanat Penjawat Awam Negeri Melaka 2023 di Seri Negeri, di sini.Tambah Dr. Muhamad, rakyat dan pelancong yang masuk ke negeri itu terus digalakkan untuk memakai pelitup muka dan mengamalkan prosedur operasi standard (SOP) bagi mengelakkan jangkitan.


Semua aduan tertunggak perlu diselesai dalam tempoh seminggu - KM Melaka

AYER KEROH, 16 Januari- Semua aduan tertunggak yang diterima jabatan dan agensi di bawah kerajaan negeri Melaka mesti diselesaikan dalam tempoh seminggu.Ketua Menteri, Datuk Seri Sulaiman Md Ali berkata beliau menerima rungutan berhubung aduan yang telah disalurkan sejak sekian lama namun masih tiada penyelesaian sehingga kini. Sehubungan itu, beliau memberi amaran kepada jabatan dan agensi berkenaan untuk menyelesaikannya segera, namun jika terdapat kekangan mereka perlu memberi maklum balas kepada pengadu.Katanya, cara kerja penjawat awam perlu berubah mengikut peredaran masa dan kerajaan negeri ketika ini sudah bergerak untuk memberi perkhidmatan terbaik kepada rakyat termasuk penyelesaian terhadap permasalahan yang dihadapi dalam tempoh yang singkat."Aduan ini sebenarnya sudah dimaklumkan dan pengadu dah bertanya dalam sistem aduan kita. Saya mohon pegawai jawab aduan tersebut. Maklumat pengadu ada tertera dalam sistem, ada nombor telefon dan alamat. Jadi, tiada masalah.Jangan biarkan perkara ini, dari tahun lepas sehingga sekarang," kata Sulaiman kepada pemberita RTM dalam sidang media selepas Majlis Amanat Penjawat Awam Negeri Melaka 2023 di Seri Negeri, di sini.

Katanya, penjawat awam juga perlu terus mengamalkan budaya kerja yang berintegriti dan bebas daripada sebarang salah laku dan salah guna kuasa.Dalam pada itu, Datuk Seri Sulaiman berkata biarpun kerajaan negeri kini menekankan kepada digitalisasi dan e-kerajaan namun ia memerlukan keseimbangan supaya tidak menyusahkan rakyat khasnya golongan warga emas.


Belanjawan 2023, KPM harap bidang pendidikan terus diberi tumpuan

JOHOR BAHRU, 16 Januari- Kementerian Pendidikan (KPM) berharap pembentangan bajet oleh Perdana Menteri, Datuk Seri Anwar Ibrahim, Februari nanti akan terus memberi tumpuan kepada bidang pendidikan terutama melibatkan pembangunan sekolah di seluruh negara.Menterinya, Fadhlina Sidek berkata selain isu bangunan sekolah daif, tumpuan juga diberikan kepada keperluan guru serta program Rancangan Makanan Tambahan (RMT). Isu melibatkan penyelenggaraan dan baik pulih kuarters guru turut diberikan perhatian pihak KPM bagi tahun ini."Kita kena faham naratifnya. Selalu orang ingat KPM ini perbelanjaan besar. Sebenarnya yang besar ada adalah kita punya pembayaran emolumen atau gaji, selebihnya adalah untuk pembangunan. Jadi, kita perlu lihat dari semasa ke semasa penambahan itu, khususnya untuk mengurus dan menyelenggara sekolah," kata Fadhlina kepada pemberita RTM selepas mengadakan lawatan ke Sekolah Kebangsaan Perempuan Bandar Tinggi, di sini. Turut diumumkan peruntukan RM500,000 kepada sekolah berusia 98 tahun itu yang daif, terutama melibatkan bangunan pentadbiran dan bilik guru.

Secara keseluruhan, lebih 300 projek sekolah daif di seluruh negara, dengan 12 daripadanya terdapat di Johor.

(Menteri KPM, Dr. Fadhlina Sidek bersama rombongan kementerian melawat SK (P) Bandar Tinggi dan mengumumkanperuntukan bernilai RM500,000 bagi tujuan baik pulih dan penyelenggaraan sekolah)


Bot nelayan Vietnam ceroboh perairan negara, tujuh kru dan tekong ditahan

KUALA TERENGGANU, 16 Januari- Sebuah bot nelayan Vietnam bersama tujuh kru dan tekong ditahan.Bot ditahan Maritim Malaysia pada kedudukan 135 batu nautika di timur laut Kuala Terengganu ketika Op Naga Barat dan Kuda Laut dilaksanakan, semalam.Pengarah Maritim Negeri Terengganu, Kepten Maritim Mohd Khairulanuar Abd Majid berkata sewaktu ditahan, bot berkenaan sedang menjalankan aktiviti penangkapan ikan dan cuba melarikan diri. Hasil pemeriksaan, tekong bot gagal mengemukakan dokumen lesen yang sah.Tekong dan enam kru yang juga warga Vietnam berumur antara 21 hingga 54 tahun didapati tiada dokumen pengenalan diri dan permit pekerja asing yang sah.  Bot, peralatan menangkap ikan serta 150 kilogram pelbagai jenis ikan, termasuk 100 liter diesel dirampas.Nilai keseluruhan rampasan kira-kira RM1 juta. Kes disiasat mengikut Akta Perikanan 1985 dan Akta Imigresen 1959/63.


PKR kekalkan keputusan umum calon PRN lebih awal

SEREMBAN, 16 Januari- Parti Keadilan Rakyat (PKR) akan mengekalkan keputusan untuk mengumumkan calon bagi Pilihan Raya Negeri (PRN) akan datang lebih awal seperti yang dilaksana pada Pilihan Raya Umum (PRU) yang lepas.  Menurut Timbalan Presiden PKR, Rafizi Ramli berkata pihaknya akan memulakan proses mengenal pasti dan memuktamadkan calon-calon mereka yang bakal bertanding pada PRN yang melibatkan enam buah negeri dalam tempoh dua minggu lagi.  Walau bagaimanapun, keputusan itu mengambil kira rundingan kerjasama yang akan turut dimuktamadkan bersama parti Barisan Nasional (BN).  "Selepas perayaan Tahun Baharu Cina, kita akan memulakan proses pencalonan, saringan dan sebagainya kerana proses itu melibatkan pandangan semua pihak. Ia akan mengambil sedikit masa, jadi kita takkan tunggu dah sementara rundingan dengan BN untuk kerjasama pilihan raya negeri berjalan menerusi proses dalaman.Selain itu, untuk mengenal pasti dan memuktamadkan calon PKR juga akan dimulakan dua minggu daripada sekarang," kata Rafizi kepada pemberita RTM ketika ditemui media pada Konvensyen Pilihan Raya Negeri 2023, di sini.  Dalam pada itu, Naib Presiden PKR, yang juga merupakan Menteri Besar Negeri Sembilan, Datuk Seri Aminuddin Harun berkata beliau menjangkakan pembubaran Dewan Undangan Negeri (DUN) bakal dilaksana pada bulan Mei depan.


Gempa kuat landa Sumatera, tiada ancaman tsunami kepada Malaysia - MetMalaysia

KUALA LUMPUR, 16 Januari- Gempa kuat berukuran 6.3 magnitud yang melanda Sumatera di Indonesia pagi tadi, tidak memberi ancaman tsunami kepada Malaysia.Jabatan Meteorologi Malaysia (MetMalaysia) memaklumkan perkara itu menerusi perkongsian dalam Twitter rasminya.MetMalaysia memaklumkan pusat gempa dikesan pada 1.8 darjah utara dan 97.8 darjah timur dengan kedalaman 60 kilometer (km) dari Nias, Indonesia."Gempa bumi kuat 6.3 magnitud di utara Sumatera, Indonesia pada pukul 6.30 pagi ini."Tiada ancaman tsunami kepada Malaysia," jelasnya.

Artikel berkaitan: Gempa bumi 6.2 magnitud landa Sumatera


KPK,LGM bekerjasama dengan agensi lain bantu pekebun kecil getah seluruh negara

KUALA LUMPUR, 16 Januari - Kementerian Perladangan dan Komoditi (KPK) serta Lembaga Getah Malaysia (LGM) akan bekerjasama dengan kementerian dan agensi berkaitan bagi mewujudkan dasar yang lebih strategik dalam menjaga kebajikan pekebun kecil getah seluruh negara.KPK memaklumkan, pihaknya memahami situasi yang dialami pekebun kecil khususnya semasa kejatuhan harga getah, justeru akan memastikan program serta aktiviti yang lebih tuntas dilaksanakan agar dapat meringankan beban golongan berkenaan."Kementerian amat prihatin mengenai isu kejatuhan harga getah dan kesannya kepada pekebun kecil getah dan penoreh di seluruh negara terutama dalam mendepani kehidupan tatkala berhadapan dengan kos sara hidup yang semakin meningkat," demikian menurut kementerian itu menerusi kenyataan.Justeru, beberapa siri perbincangan melibatkan pelbagai kementerian dan agensi berkaitan telah dibuat, untuk mengurangkan impak kejatuhan harga getah.

Kementerian turut melaksanakan beberapa langkah dan usaha bagi membantu pekebun getah dalam menghadapi situasi kejatuhan harga getah dan peningkatan kos sara hidup iaitu Insentif Pengeluaran Getah (IPG) bagi mengurangkan beban ekonomi pekebun kecil ketika harga getah rendah di pasaran di samping menggalakkan mereka terus menoreh."Melalui pelaksanaan IPG, pekebun kecil akan menerima harga getah peringkat ladang (50 peratus kandungan getah kering) sekurang-kurangnya pada harga RM2.50 sekilogram."Sejak IPG mula dilaksanakan pada September 2015 sehingga Disember 2022, IPG telah diagihkan kepada 202,533 pekebun kecil di seluruh negara dengan perbelanjaan berjumlah RM446 juta," menurutnya.Kementerian juga melaksanakan Insentif Pengeluaran Lateks (IPL) untuk memberi peluang pekebun kecil menambah pendapatan dengan memberi galakan kepada mereka untuk meningkatkan pengeluaran lateks selain menggalakkan pekebun kecil beralih kepada menghasilkan susu getah berbanding getah sekerap."Bagi setiap peserta pekebun kecil getah yang menyertai program ini, mereka akan menerima insentif tunai sebanyak RM1.00 untuk sekilogram bagi 100 peratus kandungan getah kering (KGK)."Peserta juga menerima bantuan di dalam bentuk input pertanian seperti baja dan racun yang bernilai RM850 bagi setiap hektar secara 'one-off'," menurut KPK.KPK menambah, Projek Transformasi Perusahaan Getah Negara (TARGET) pula dilaksanakan bagi memastikan koperasi pekebun dan pengusaha ladang getah tempatan dapat meningkatkan pendapatan pekebun kecil getah dengan cara memendekkan rantaian bekalan melalui penglibatan pekebun dalam rantaian industri getah (integrasi menegak)."Projek ini dijangka dapat menambah nilai getah dan memberi pulangan dan pendapatan yang lebih baik kepada pekebun kecil," menurutnya.


Pewartaan rasmi status wilayah bagi Sarawak dan Sabah bakal dibincangkan - Abang Johari

KUCHING, 16 Januari - Pewartaan status rasmi wilayah bagi Sarawak dan Sabah bakal dibincangkan pada mesyuarat Majlis Tindakan Pelaksanaan Perjanjian Malaysia 1963 (MA63) yang akan dipengerusikan Perdana Menteri, Datuk Seri Anwar Ibrahim. Premier Sarawak, Tan Sri Abang Johari Tun Openg berkata Sarawak serta Sabah sepatutnya diiktiraf sebagai wilayah seperti yang termaktub dalam perlembagaan dibawah MA63 dan jawatankuasa antara kerajaan ketika pembentukan Malaysia.

"Ini adalah mengikut apa yang termaktub dalam perlembagaan yang telah mengambil kira memasuki MA63 dan IGC, sebenarnya kita wilayah. Sebab itu jawatan Ketua Menteri ditukar kepada Premier," katanya di sini, semalam.Jumaat lepas Timbalan Perdana Menteri yang juga Presiden UMNO, Datuk Seri Dr Ahmad Zahid Hamidi dalam ucapan dasarnya pada perhimpunan agung parti itu berkata kedudukan Sabah dan Sarawak dalam Malaysia bukan lagi berstatus negeri sebaliknya wilayah, bagaimanapun beliau tidak menyatakan sejak bila status berkenaan berkuat kuasa.


DUN Negeri Sembilan dijangka bubar pada Mei

SEREMBAN, 16 Januari- Dewan Undangan Negeri (DUN) Negeri Sembilan dijangka akan dibubarkan pada Mei ini bagi memberi laluan kepada Pilihan Raya Negeri (PRN).Menteri Besar Datuk Seri Aminuddin Harun berkata ia berdasarkan perbincangan secara tidak rasmi bersama Menteri Besar dan Ketua Menteri bagi negeri terlibat berhubung perkara itu sebelum menghadiri perjumpaan Majlis Raja-Raja tempoh hari.“Pada dasarnya kita setuju bubar pada Mei, itu bermakna PRN dalam Jun atau Julai, kita tidak ada masa, tinggal beberapa bulan lagi, jadi kita kena terus bersedia atur langkah bagi memastikan kemenangan kita. “Lepas pilihan raya pelbagai andaian dan pandangan sama ada kita bersama Barisan Nasional (BN) atau tidak, itu akan diputuskan dalam waktu terdekat. Harap ada keputusan segera untuk aturkan strategi bersama BN, kita juga nak berikan hak dari segi peruntukan dan sebagainya,” kata Naib Presiden PKR itu kepada pemberita selepas Konvensyen PKR Negeri Sembilan malam tadi.Enam negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.Sementara itu, Timbalan Presiden PKR Rafizi Ramli berkata sebagai Pengarah Pilihan Raya Nasional beliau akan memastikan parti itu dapat mempertahankan kemenangan Negeri Sembilan pada PRN kali ini.Rafizi berharap kerjasama politik bersama Barisan Nasional (BN) dapat diputuskan lebih awal supaya parti dapat membuat persediaan menghadapi pilihan raya nanti."Ia akan menjadi satu daripada medan untuk menguji bentuk kerjasama dengan UMNO yang saya rasa kalau berjaya dirundingkan dengan baik ia akan menjadi model untuk menguatkan kerjasama Kerajaan Perpaduan di peringkat Persekutuan," katanya.Ditanya sama ada kesukaran kerjasama antara PH dan BN untuk PRN, Rafizi berkata kedua-dua pemimpin utama parti di negeri ini iaitu Aminuddin dan Datuk Seri Mohamad Hasan merupakan individu yang senang untuk dibawa berbincang dan taat kepada parti.

(Timbalan Presiden Parti Keadilan Rakyat (PKR) Rafizi Ramli (kiri) yang juga Menteri Ekonomi menunjukkan sesuatu kepada Pengerusi PKR Negeri Sembilan yang juga Menteri Besar Negeri Sembilan Datuk Seri Aminuddin Harun (kanan) pada Konvensyen Pilihan Raya Negeri Parti Keadilan Rakyat (PKR) Negeri Sembilan di sebuah hotel malam tadi / BERNAMA)


Kemasukan 500,0000 pekerja warga asing bagi sektor tidak diminati warga tempatan

BATU GAJAH, 16 Januari- Kemasukan seramai 500,000 pekerja warga asing ke Malaysia yang dirancang pada tahun ini, tidak akan menjejaskan peluang pekerjaan untuk rakyat tempatan.Menteri Sumber Manusia V. Sivakumar berkata ini kerana, mereka yang dibawa dari 15 negara sumber dalam benua Asia itu, berdasarkan permintaan ditempatkan di sektor-sektor yang tidak diminati oleh warga tempatan, antaranya dalam sektor perladangan, pertanian dan pembinaan.“Kita mendapati amat sukar mendapatkan pekerja tempatan untuk bekerja di sektor-sektor ini.“Kebergantungan kita pada pekerja asing dalam sektor ini amat tinggi, apabila tidak dapat ‘bekalan’ penawaran secukupnya akan mengganggu operasi sektor-sektor ini secara optimal dan mengakibatkan kerugian besar kepada agensi,” katanya ketika ditemui pemberita pada majlis penyalaan tanglung di Pusing di sini malam ini.Beliau yang juga Ahli Parlimen Batu Gajah berkata masalah kekurangan pekerja perlu diselesaikan segera, kerana dibimbangi mengakibatkan ekonomi tidak dapat berkembang dengan baik, lebih-lebih lagi lebih 700,000 pekerja warga asing telah pulang ke negara masing-masing ketika pandemik COVID-19.Beliau berkata hasil perbincangan pihaknya dan Kementerian Dalam Negeri baru-baru ini telah mencapai kata sepakat, bagi mempermudah dan mempercepatkan proses permohonan pengambilan pekerja warga asing yang kini hanya mengambil masa selama tiga hari.“Banyak perniagaan akan ditutup sekiranya tidak mempunyai pekerja yang mencukupi jadi sebelum keadaan menjadi parah, kita bekalkan tenaga kerja untuk operasi sektor-sektor yang memerlukan.“Kerajaan akan mengambil langkah dalam usaha untuk mengurangkan kesan kegawatan ekonomi yang dijangka melanda seluruh dunia,” katanya.Pada Oktober lepas Ahli Majlis Pemulihan Negara Datuk Michael Kang dilaporkan berkata Malaysia memerlukan seramai 500,000 pekerja asing, bagi menangani masalah kekurangan tenaga kerja untuk perusahaan mikro, kecil, dan sederhana dalam menyokong proses pemulihan negara.-BERNAMA

(Menteri Sumber Manusia yang juga Ahli Parlimen Batu Gajah V Sivakumar (tengah) melambaikan tangan kepada orang ramai ketika hadir pada majlis sambutan Tahun Baharu Cina ini di Persiaran Medan Pusing malam tadi / BERNAMA)


Empat kes demam babi Afrika di Perak sejak Disember

IPOH, 15 Januari- Perak melaporkan empat kes penyakit demam babi Afrika (ASF) melibatkan dua daerah dari Disember hingga awal tahun ini, kata Pengerusi Jawatankuasa Sumber Manusia, Kesihatan dan Hal Ehwal Masyarakat India negeri A. Sivanesan.Beliau berkata tiga kes positif ASF dikesan pada ternakan babi komersial iaitu satu di ladang di Bidor, di daerah Batang Padang dan dua lagi di Sungai Siput, di daerah Kuala Kangsar, antara Disember dan 3 Jan lepas.“Pada 13 Jan satu lagi kes positif ASF dikesan di daerah Kuala Kangsar. Kes dikesan hasil survelan dijalankan oleh Jabatan Perkhidmatan Veterinar (JPV) Perak dalam radius 10 kilometer (km) dari ladang yang dijangkiti.“Ladang terlibat yang terletak di mukim Sungai Siput telah dikuarantin dan tindakan pemusnahan serta pelupusan baki ternakan babi di ladang itu akan dijalankan pada 17 Jan ini secara berperingkat,” katanya ketika dihubungi Bernama di sini hari ini. Menurutnya kes terbaharu itu menjadikan jumlah kes positif ASF di Perak adalah 11 kes sejak tahun lepas iaitu satu kes di Hilir Perak, Batang Padang (lima), Kerian (dua) dan Kuala Kangsar (tiga). Sivanesan berkata 12.1 peratus daripada keseluruhan 91 ladang babi di negeri ini telah dijangkiti ASF dan jumlah babi yang dilupuskan sebanyak 8,488 ekor melibatkan kerugian dialami penternak dianggarkan RM12 juta. Beliau berkata kesemua ladang yang disyaki dan disahkan dijangkit ASF telah diarahkan tindakan kuarantin, selain sekatan pergerakan di semua ladang yang terletak dalam dua km radius dari ladang terlibat dan ladang yang menggunakan kenderaan lori pengangkut babi yang sama sehingga survelan selesai.Menurutnya kesemua penternak babi dinasihatkan meningkatkan biosekuriti ladang bagi mengelakkan dijangkiti ASF dan menghubungi JPV jika terdapat kematian babi hutan atau babi komersial di kawasan mereka untuk tindakan lanjut.“Setakat ini, bekalan daging babi di Perak adalah terkawal dan saya akan mengadakan perjumpaan bersama persatuan penternak dan pengarah JPV negeri untuk berbincang mengenai masalah ini kerana kemungkinan berlaku kekurangan bekalan sekiranya tidak ditangani segera.“Kesemua ladang perlu ditukar kepada sistem penternakan moden yang tertutup, tetapi di Perak hanya 20 peratus daripada keseluruhan ladang yang sudah melaksanakannya dan kita jangka banyak ladang terpaksa ditutup sekiranya gagal berbuat demikian,” katanya.- BERNAMA


RM3.04 juta disalurkan kepada 17 Pertubuhan Pemulihan Dalam Komuniti di Melaka

MELAKA, 15 Januari- Sebanyak RM3.04 juta akan disalurkan oleh Jabatan Kebajikan Masyarakat (JKM) Melaka kepada 17 Pertubuhan Pemulihan Dalam Komuniti di negeri ini bagi tempoh setahun bermula Mac depan.Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin berkata peruntukan berkenaan bagi menampung kos yang ditanggung Pusat Pemulihan Dalam Komuniti dalam menyediakan perkhidmatan kepada golongan orang kurang upaya (OKU) seperti sagu hati penyelia, petugas, elaun pelatih, sewaan premis dan utiliti."Peruntukan yang disalurkan itu diharap dalam meringankan beban pengurusan Pertubuhan Pemulihan Dalam Komuniti walaupun pada dasarnya ia tidak mencukupi kerana pengoperasian Pusat Pemulihan Dalam Komuniti memerlukan perbelanjaan yang agak besar."Justeru kami berharap, selain bergantung pada peruntukan sedia ada, pihak Pertubuhan Pemulihan Dalam Komuniti dapat mencari dana tambahan daripada syarikat swasta atau korporat," katanya kepada pemberita di sini hari ini.

(Kalsom (tudung kelabu) bersama sebahagian warga Pusat Pemulihan Dalam Komuniti yang hadir pada majlis perasmian Penutup Program Mini Karnival Pertubuhan Pemulihan Dalam Komuniti Peringkat Negeri Melaka hari ini/Foto Bernama)

Beliau berkata demikian selepas merasmikan Penutup Program Mini Karnival Pertubuhan Pemulihan Dalam Komuniti Peringkat Negeri Melaka yang turut dihadiri Pengarah JKM Burhanuddin Bachik.Mengulas lanjut, Kalsom berkata kerajaan negeri juga bercadang mewujudkan program anak angkat Pusat Pemulihan Dalam Komuniti melibatkan syarikat swasta atau korporat khususnya bagi membantu meringan kos perbelanjaan yang ditanggung pusat berkenaan."Selain itu, menerusi program anak angkat berkenaan lebih banyak aktiviti dapat dianjurkan dan memberi manfaat untuk golongan OKU yang didaftarkan di Pusat Pemulihan Dalam Komuniti terlibat," katanya.Dalam perkembangan lain, beliau berkata ibu bapa yang mempunyai anak OKU disaran mendaftarkan anak mereka di Pusat Pemulihan Dalam Komuniti agar dapat menjalani program dan aktiviti pemulihan serta pendidikan yang dilaksanakan dalam komuniti.Katanya selain itu, golongan OKU yang berdaftar di Pusat Pemulihan Dalam Komuniti akan menerima elaun khas berjumlah RM150 sebulan selain makanan dan minuman mereka di pusat tersebut."Setakat ini, kami mempunyai kira-kira 450 pelatih atau golongan OKU yang berdaftar di 17 Pusat Pemulihan Dalam Komuniti yang ada di Melaka."Saya sarankan ibu bapa yang mempunyai anak istimewa untuk berdaftar di Pusat Pemulihan Dalam Komuniti berhampiran demi manfaat mereka," katanya.-BERNAMA


Gambar diguna sebagai bahan promosi, Fadillah nafi terlibat Pelaburan Patuh Syariah

KUALA LUMPUR, 15 Januari- Timbalan Perdana Menteri, Datuk Seri Fadillah Yusof menafikan ada terlibat dalam Pelaburan Patuh Syariah yang menggunakan gambarnya sebagai bahan promosi.Susulan itu, satu laporan polis akan dibuat bagi menyiasat penularan poster berkenaan.Timbalan Perdana Menteri menerusi muat naik di Facebook menyelar tindakan tidak bertanggungjawab pihak terlibat.Tegasnya, beliau tidak pernah mengizinkan mana-mana pihak menggunakan gambarnya untuk tujuan sedemikian. "Saya ingin menyatakan bahawa saya tidak terlibat dengan pelaburan berkenaan dan saya tidak pernah memberi izin kepada mana-mana pihak untuk menggunakan gambar saya. "Saya telah mengarahkan Pegawai Khas saya di Pusat Khidmat P.194 Petra Jaya untuk membuat laporan polis mengenai penyebaran poster berkenaan," tulisnya.

(Timbalan Perdana Menteri menerusi muat naik di Facebook menyelar tindakan tidak bertanggungjawab pihak terlibat)

Fadillah turut mendedahkan poster sama pernah disebar September tahun lalu. "Untuk rekod poster palsu sama pernah disebarkan melalui perkongsian di media sosial pada tahun lalu oleh pihak tidak bertanggungjawab. "Laporan polis juga pernah dibuat oleh pegawai saya pada 3 September 2022 mengenai penyebaran poster berkenaan di media sosial," tambah beliau.


Kendali bot tempatan tanpa kebenaran, lima lelaki warga asing ditahan

KUALA LUMPUR, 15 Januari- Lima lelaki warga asing yang bekerja di atas bot nelayan tempatan tanpa kebenaran, ditahan di sekitar perairan Sungai Besar, lebih kurang pukul 12.50 tengah hari semalam.Pengarah Maritim Negeri Selangor, Kepten Maritim Siva Kumar Vengadasalam menerusi satu kenyataan memaklumkan kesemua warga asing itu ditahan ketika bot ronda Maritim Malaysia membuat pemeriksaan ke atas bot nelayan pada kedudukan 5.2 batu nautika Sungai Besar dalam Op Ehsan.Pemeriksaan awal mendapati, bot nelayan tempatan Kelas C itu dikendalikan seorang tekong dan empat kru warga asing berusia antara 31 hingga 54 tahun.Kesemua mereka tidak mempunyai dokumen pengenalan diri yang sah dan pemilik bot didapati menggaji pekerja asing tanpa kebenaran Ketua Pengarah Perikanan Malaysia.

(Maritim Malaysia turut menegaskan, tidak akan berkompromi terhadap pelanggaran undang-undangdi Zon Maritim Malaysia dan akan terus membuat rondaan serta pemantauan di perairan negara/Foto Maritim Selangor)

Lebih kurang 200 kilogram ikan campur dan peralatan menangkap ikan di atas bot turut ditemukan.Kesemua mereka dan bot dibawa ke jeti Pasukan Polis Marin Pulau Indah sebelum diserahkan kepada pegawai penyiasat Maritim Malaysia untuk tindakan lanjut.Kes disiasat bawah Akta Perikanan 1985 kerana melanggar syarat sah lesen iaitu menggunakan warga asing tanpa kebenaran bertulis daripada Ketua Pengarah Perikanan Malaysia dan Akta Imigresen 1959/63 kerana bekerja tanpa permit yang sah.Maritim Malaysia juga menegaskan, tidak akan berkompromi terhadap pelanggaran undang-undang di Zon Maritim Malaysia dan akan terus membuat rondaan serta pemantauan di perairan negara.


TH Properties-MRCB bangunkan Kota Semarak

KUALA LUMPUR, 15 Januari- TH Properties mengembangkan lagi portfolio hartanahnya menerusi pembinaan Kota Semarak, yang dilengkapi teknologi hijau di Kuala Lumpur, dengan nilai pembangunan kasar (GDV) RM3.1 bilion.Pembangunan tersebut hasil usaha sama dengan Malaysian Resources Corporation Berhad (MRCB) melalui perkongsian 70:30 peratus. Ketua Pegawai Eksekutif Kumpulan TH Properties Azman Ibrahim berkata, "kami menyasarkan harga awal sekitar RM650 satu kaki persegi. Ia agak rendah berbanding pembangunan aras tinggi seumpamanya di kawasan ini. Kami yakin mampu menjual 50% untuk fasa satu tahun ini," katanya kepada pemberita selepas majlis pecah tanah dan pemeteraian Memorandum Persefahaman Kota Semarak dengan panel pembiaya akhir di sini.Fasa satu melibatkan 1,226 unit pangsapuri perkhidmatan, dengan 100 unit diperuntukkan kepada projek Residensi Wilayah (RUMAWIP) di bawah Dewan Bandaraya Kuala Lumpur (DBKL).Projek di tapak berkeluasan 27 ekar di Jalan Sultan Yahya Petra itu, dijangka siap sepenuhnya menjelang 2027.


Pengasuh TASKA mengaku tidak bersalah atas tujuh pertuduhan dera

KUALA TERENGGANU, 15 Januari- Seorang pengasuh Taman Asuhan Kanak-Kanak (TASKA) mengaku tidak bersalah atas tujuh pertuduhan mendera seorang bayi lelaki berusia empat bulan sehingga koma.  Pengakuan dibuat tertuduh Raja Noor Iffa Nadia Raja Nordin, 27, selepas pertuduhan dibacakan dihadapan Hakim Mahkamah Sesyen Kuala Terengganu Nooriah Osman. Mengikut pertuduhan, tertuduh sebagai seorang pengasuh didakwa menganiaya mangsa berusia empat bulan sehingga mengalami pendarahan di dalam kepala selain mengalami keretakan di bahagian kiri tempurung kepala.  Tertuduh didakwa melakukan kesalahan itu di sebuah taska di daerah Kuala Terengganu dari 1 hingga 3 Januari 2023.  Mengikut seksyen 31 (1) (A) Akta Kanak-Kanak 2001 sabit kesalahan boleh didenda tidak melebihi RM50,000 atau penjara sehingga 20 tahun atau kedua-duanya sekali.  Mahkamah kemudiannya membenarkan tertuduh diikat jamin RM30,000 dengan seorang penjamin.  16 Februari depan ditetapakan sebagai tarikh sebutan semula kes.

(Pengasuh TASKA mengaku tidak bersalah atas tujuh pertuduhan mendera)


Amaran ribut petir, hujan lebat, angin kencang di beberapa negeri- MetMalaysia

(Amaran ribut petir, hujan lebat dan angin kencang yang dikeluarkan oleh MetMalaysia)

KUALA LUMPUR, 15 Januari- Amaran ribut petir, hujan lebat dan angin kencang dijangka berlaku di beberapa negeri sehingga 7.00 malam ini.Jabatan Meteorologi Malaysia (MetMalaysia) memaklumkan negeri yang terlibat ialah Kedah, Pulau Pinang, Perak, Pahang, Selangor, Kuala Lumpur, Negeri Sembilan, Johor, dan Sarawak."Di negeri Kedah, kawasan terlibat ialah Kuala Muda, Baling, Kulim dan Bandar Baharu, menurut kenyataan yang dikeluarkan oleh MetMalaysia.Manakala di negeri Perak pula melibatkan beberapa daerah seperti Larut, Matang Dan Selama, Kuala Kangsar, Manjung, Kinta, Perak Tengah, Kampar, Hilir Perak, Batang Padang dan MuallimSelain itu, amaran tersebut melibatkan beberapa daerah di negeri Pahang iaitu Bentong dan Kuantan."Di negeri Selagor pula, kawasan terlibat ialah Hulu Selangor, Gombak dan Hulu Langat dan Negeri Sembilan pula adalah daerah Jelebu, Kuala Pilah, Jempol dan Tampin.Sementara itu, di Johor, keadaan cuaca yang sama juga dijangkakan berlaku. Ia melibatkan daerah seperti Tangkak, Segamat, Muar, Mersing, Pontian, Kulai dan Johor Bahru.Turut terlibat negeri Sarawak iaitu di Sri Aman, Betong (Betong), Sarikei (Pakan dan Julau) dan Kapit (Song).


197 individu terima anugerah bersempena Ulang Tahun Hari Keputeraan Sultan Kedah ke-80

ALOR SETAR, 15 Januari- Seramai 197 individu menerima anugerah sempena Istiadat Penganugerahan Darjah-Darjah, Bintang-Bintang dan Pingat-Pingat Kebesaran sempena dengan Sambutan Ulang Tahun Hari Keputeraan Sultan Kedah ke-80.Istiadat penganugerahan disempurnakan Raja Muda Kedah, Tengku Sarafudin Badlishah Ibni Sultan Sallehuddin di Balairung Seri Besar, Istana Anak Bukit, Alor Setar, pagi tadi.Berangkat sama, Raja Puan Muda Kedah, Che Puan Muda Zaheeda Mohamad Ariff.Seramai 115 orang Penerima Darjah-Darjah, Bintang-Bintang dan Pingat-Pingat Kebesaran bagi Tahun 2021.Daripada jumlah itu, dua individu menerima darjah Setia Mahkota Kedah (S.M.K); 31 orang menerima Setia Diraja Kedah (S.D.K); 51 orang menerima Ahli Mahkota Kedah (A.M.K); Seorang menerima Ahli Setia Pahlawan (A.S.P); dan 30 orang menerima Bintang Perkhidmatan Cemerlang Kedah (B.C.K).Sementara itu, 82 orang Penerima Darjah-Darjah, Bintang-Bintang dan Pingat-Pingat Kebesaran bagi Tahun 2022.Daripada jumlah itu, seorang menerima darjah Setia Sultan Sallehuddin Kedah (S.S.S); 25 orang menerima S.D.K; 28 orang menerima A.M.K; empat orang menerima A.S.P; dan 24 orang menerima B.C.K.Hadir sama, Menteri Besar Kedah, Datuk Seri Muhammad Sanusi Md. Nor dan isteri, Tok Puan Jusmalailani Jusoh.

(197 individu menerima anugerah sempena Istiadat Penganugerahan Sambutan Ulang Tahun Hari Keputeraan Sultan Kedah ke-80)


KPWKM harap program Kebun Komuniti diteruskan di setiap kawasan kejiranan

KUALA LUMPUR, 15 Januari- Program Kebun Komuniti diharap dapat diteruskan di setiap kawasan kejiranan terutama di kawasan bandar.Timbalan Menteri Pembangunan Wanita, Keluarga dan Masyarakat, Aiman Athirah Sabu berkata usaha tersebut bagi menjamin pemakanan yang sihat dalam kalangan masyarakat.Jelasnya, isu kekurangan zat makanan terutama dalam kalangan kanak-kanak semakin meningkat khusus masyarakat bandar."Sekiranya berlaku lagi pandemik kita tidak boleh keluar, nak cari sumber makanan susah, tetapi sekurang-kurangnya bila kita ada kebun komuniti walaupun kecil tapi kita boleh manfaatkan."Kadang kala tidak perlu fikir terlampau betapa besar atau berapa ruang ekar yang kita ada tetapi dengan ruang yang kecil, dengan panduan pakar-pakar saintis, maka kita boleh suburkan hasil-hasil tanaman yang lebih baik," katanya.

Beliau menyatakan demikian pada Majlis Penutup Program Duta PUTRA Pemakanan Komuniti (PUTRACNAP), di sini hari ini.PUTRACNAP yang dilancarkan April tahun lalu bermatlamat menambah baik tabiat pemakanan dan gaya hidup dalam kalangan rakyat.Program merupakan anjuran Universiti Putra Malaysia (UPM) bersama Nestle Malaysia.


17 peratus pemohon masih belum terima tablet PerantiSiswa, bakal terima masa terdekat

KULAI, 15 Januari - Hanya 17 peratus daripada 362,016 pemohon yang layak masih belum menerima tablet PerantiSiswa mereka dan usaha pengagihan peranti tersebut akan dilaksanakan dalam masa terdekat.  Timbalan Menteri Komunikasi dan Digital, Teo Nie Ching berkata sehingga kini, sebanyak 301,737 tablet telah diagihkan kepada pemohon layak.  Menurut beliau, pihaknya telah meluluskan 25,000 daripada 63,000 rayuan permohonan PerantiSiswa yang diterima sejak 31 Disember 2022.  Baki rayuan tersebut sedang diteliti institusi pengajian tinggi terlibat bagi memastikan pemohon adalah daripada golongan B40.

(Timbalan Menteri Komunikasi dan Digital, Teo Nie Ching beramah mesra dengan penerima peranti di bawah PerantiSiswa Zon Selatan, NK Aishwinny, 20, (kiri) dan CS Ckirthana, 19, pada majlis penyerahan peranti itu di SMK Tunku Abdul Rahman Putra, Kulai/ Foto BERNAMA)

Selain itu, Kementerian Komunikasi dan Digital (KKD) juga tidak menerima sebarang laporan baharu berkenaan penjualan tablet PerantiSiswa di kalangan penerima. "Setakat ini kami tak terima apa-apa laporan lagi, apabila KKD atau pun masa itu K-KOMM, menerima makluman tentang penjualan tablet adalah pada bulan November tahun lalu, dan kes pada masa itu adalah lebih kurang 13 kes, tetapi setakat ini tak terima maklumat selanjutnya," kata beliau selepas menyempurnakan sesi penyerahan tablet PerantiSiswa di Sekolah Menengah Kebangsaan Tunku Abdullah Rahman Putra, di sini, hari ini. Pada majlis tersebut, 1,090 pemohon daripada 13 institusi pengajian tinggi dan beberapa sekolah di kawasan Johor Selatan menerima tablet masing-masing.


JBPM Johor periksa 182 remis tumpuan awam

JOHOR BAHRU, 15 Januari- Sebanyak 182 premis tumpuan orang awam seperti pusat beli belah dan hotel diperiksa Jabatan Bomba dan Penyelamat Malaysia (JBPM) Johor menerusi operasi pemeriksaan menghapus bahaya kebakaran bersempena sambutan Tahun Baharu Cina.Operasi bermula 2 hingga 30 Januari itu melibatkan 150 pegawai bahagian Keselamatan Kebakaran di Zon-Zon, Ketua-Ketua Balai serta penyelia-penyelia di Balai Bomba dan Penyelamat seluruh negeri.Pemangku Pengarah JBPM Johor, Penolong Pesuruhjaya Bomba Mohd Rizal Buang berkata, pemeriksaan bagi memastikan sistem keselamatan kebombaan di premis dalam keadaan baik dan boleh digunakan jika berlaku kecemasan.Selain memastikan Pasukan Tindakan Kecemasan (ERT) setiap premis sentiasa bersiap siaga."Ramai yang mengambil peluang untuk bercuti panjang pada Tahun Baru Cina. Premis seperti pusat beli-belah serta hotel akan menjadi tumpuan orang ramai pada musim cuti," katanya kepada pemberita selepas melancarkan Kempen Kesedaran Keselamatan dan Ops Tahun Baharu Cina di Johor Bahru.Pasukan dan jentera JBPM turut diletakkan di dua lokasi di lebuh raya, iaitu Yong Peng di Batu Pahat dan Sedenak di Kulai, supaya boleh bertindak lebih pantas jika menerima kes kecemasan seperti kemalangan.

(JBPM Johor melakukan pemeriksaan di premis tumpuan orang awam sempena Tahun Baharu Cina)


Elak buat spekulasi kes sisa daging babi atas jalan - Polis

(Sisa daging babi yang dilaporkan bertaburan di Jalan Pokok Tampang menghala ke Lahar Yooi di Kepala Batas pada pagi Sabtu/FB info.semasa)

TASEK GELUGOR, 15 Disember- Polis menasihatkan orang ramai supaya tidak membuat sebarang spekulasi terhadap kejadian sisa daging babi yang bertaburan di atas Jalan Pokok Tampang menghala Lahar Yooi, di sini, pagi semalam.Pemangku Ketua Polis Daerah Seberang Perai Utara, Superintendan Siti Nor Salawati Saad berkata, hasil pemantauan di lokasi mendapati sisa daging babi itu adalah hasil penyembelihan yang ingin dibawa ke tapak pelupusan untuk dilupuskan."Kerja pembersihan kemudian dijalankan oleh anggota Jabatan Bomba dan Penyelamat (JBPM), Majlis Bandaraya Seberang Perai (MBSP) dan kakitangan syarikat haiwan ternakan itu."Orang ramai dinasihatkan supaya tidak membuat sebarang spekulasi yang boleh menjejaskan keharmonian dan ketenteraman awam," katanya dalam kenyataan.Beliau berkata, kes itu disiasat mengikut Peruntukan Kaedah 19, Kaedah-Kaedah Lalu Lintas Jalan 1959.


Kerajaan negeri Melaka sentiasa pantau pelaksanaan manifesto PRU DUN Melaka

ALOR GAJAH, 15 Januari - Kerajaan negeri Melaka sentiasa memantau kemajuan pelaksanaan semua manifesto yang dijanjikan kerajaan negeri pada Pilihan Raya Umum (PRU) DUN Melaka sebelum ini. Ketua Menterinya, Datuk Seri Sulaiman Md Ali berkata ia termasuk mini manifesto oleh setiap Ahli Dewan Undangan Negeri (ADUN) bagi sebarang projek di kawasan masing-masing. Katanya, beliau juga telah meminta setiap ADUN menyelesaikan mini manifesto yang dijanjikan kepada rakyat di kawasan mereka dalam tempoh yang ditetapkan.

(Ketua Menteri Melaka, Datuk Seri Sulaiman Md Ali ditemu bual media selepas menyampaikansumbangan Tahun Baharu Cina bagi peringkat Parlimen Masjid Tanah)

"Macam manifesto tempoh hari setiap DUN ada manifesto DUN itu sendiri, saya sendiri pun ada tapi saya dah laksanakan sebelum ini, saya kata semua kawasan tanah perkuburan akan dipasangkan lampu solar dan saya telah pun melaksanakan selain daripada akujanji-akujanji dalam manifesto yang telah pun kita akujanji kan pada PRN yang lepas dan bagi setiap DUN mereka, ADUN sendiri yang ada mini manifesto saya minta mesti diselesaikan, kalau tempoh lima tahun, lima tahun lah, kalau tempoh setahun, dalam tempoh setahun mesti diselesaikan," kata beliau selepas menyampaikan sumbangan Tahun Baharu Cina bagi peringkat Parlimen Masjid Tanah di Japerun Lendu, di sini.Jelas Sulaiman, sebelum ini kerajaan negeri mengumumkan sebanyak 95% manifesto yang dijanjikan pada PRU DUN Melaka telah dilaksanakan.


TH usaha tingkat khidmat haji terbaik

KUALA LUMPUR, 15 Januari- Tabung Haji (TH) terus berusaha mempertingkatkan perkhidmatannya sebagai penyedia perkhidmatan haji terbaik kepada umat Islam Malaysia termasuk menjalin kerjasama dengan pelbagai pihak di Arab Saudi.Terbaharu , TH telah memeterai perjanjian bersama empat agensi yang terlibat dalam pengurusan haji di sana.Dalam hantaran di laman sosialnya TH memaklumkan, perjajian bersama tersebut ditandatangani Pengarah Eksekutif Haji, Dato' Sri Syed Saleh Syed Abdul Rahman, dalam lawatan kerja ke Arab Saudi bersama Menteri di Jabatan Perdana Menteri (Hal Ehwal Agama) Dato’ Setia Dr. Haji Mohd Na’im Mokhtar, disaksikan Pengerusi TH. Tan Sri Azman Hj Mokhtar.Bagi memastikan pergerakan jemaah haji berjalan lancar dan mengikut jadual yang ditetapkan, TH memeterai perjanjian bersama pihak Wakalah dan Bahagian Tafwej, Kementerian Haji dan Umrah Arab Saudi.Selain itu, perjanjian bersama pihak Naqabah yang berperanan dalam menyediakan perkhidmatan bas kepada para jemaah di Tanah Suci dan Muassasah Adilaq yang menyediakan perkhidmatan mutawwif di Madinah.

(Perjanjian bersama pihak Naqabah yang berperanan dalam menyediakan perkhidmatan bas/FB TH)


Pembangunan bandar pintar inklusif beri impak positif ekonomi negara

KUALA LUMPUR, 15 Januari- Usaha mewujudkan mentaliti kelas pertama dalam kalangan masyarakat perlu dipergiatkan sekaligus membantu mengekalkan prestasi bandar pintar sedia ada.Justeru, pelaksanaan Bandar Pintar memerlukan komitmen masyarakat yang celik teknologi serta bijak berasimilasi bagi menjamin persekitaran yang kondusif dan selamat.Menurut Pakar Teknologi Pintar, Abdul Razak Abdul Majid, pembangunan bandar pintar yang inklusif mampu memberi impak positif kepada ekonomi negara dan kualiti kehidupan rakyat.

"Kita mahu memastikan warga bandar kita mempunyai mentaliti kelas pertama supaya apabila kita memasang peralatan ataupun peranti-peranti berteknologi tinggi ini dapat dimanfaatkan oleh penduduk dan juga kerajaan," katanya kepada pemberita selepas menjadi tetamu dalam Program Selamat Pagi Malaysia, di sini.


Lelaki maut akibat letupan bungkusan, pasangan suami isteri didakwa

KUALA LUMPUR, 15 Januari- Sepasang suami isteri dipercayai terlibat kes letupan yang mengorbankan seorang pelayan sebuah restoran di Pandan Indah, Ampang, pada 29 Disember lepas akan dihadapkan ke Mahkamah Ampang, esok.Ketua Polis Ampang Jaya ACP Mohamad Farouk Eshak dalam kenyataan hari ini berkata, kedua-dua suspek akan dituduh pada pukul 10.00 pagi.Pasangan suami isteri dari Serdang, Kedah itu akan dituduh mengikut Seksyen 302 Kanun Keseksaan kerana membunuh.Pada 29 Disember lalu, seorang lelaki tempatan berusia 28 tahun maut akibat kecederaan parah pada bahagian badan dan tangan selepas bungkusan yang ditinggalkan di atas bonet keretanya meletup.

(Letupan di sebuah restoran di Pandan Indah)


15 individu ditahan terlibat aktiviti jual loteri awam tanpa lesen

ALOR SETAR, 15 Januari- Taktik berselindung di belakang premis tersembunyi dan secara bergerak digunakan oleh individu yang disyaki menjalankan aktiviti penjualan loteri awam tanpa lesen gagal apabila Polis Kontinjen Kedah melakukan operasi di premis terbabit.Dalam operasi tersebut, pihaknya menahan 15 individu disyaki menjalankan aktiviti terbabit selain merampas 15 telefon bimbit serta wang tunai berjumlah RM1,530.Ketua Polis Kedah CP Datuk Wan Hassan Wan Ahmad berkata, operasi yang dijalankan itu "hasil daripada maklumat awam serta maklumat daripada pengikut Facebook Polis Kedah."Berikutan itu Bahagian Siasatan Jenayah Daerah, Polis Kontinjen Kedah telah melakukan beberapa siri risikan dan pemeriksaan di sekitar Daerah Kulim, Kota Setar dan Kuala Muda," katanya di sini.Siasatan awal mendapati, kebanyakan aktiviti tidak bermoral itu dijalankan dan berselindung disebalik premis perniagaan seperti kedai runcit, kedai makan dan kedai penjualan kupon tambah nilai.Kesemua tangkapan dan rampasan disiasat bawah Seksyen 4(1)(c) dan Seksyen 4A (a) Akta Rumah Judi Terbuka (ARJT) 1953.PDRM Kedah komited dalam membanteras kegiatan judi haram dan berharap seluruh penduduk Kedah sama-sama menyalurkan maklumat kepada polis untuk tindakan lanjut.

(Individu ditahan terlibat aktiviti jual loteri awam tanpa lesen)


Taman Eko Rimba, trek pendakian kembali dibuka secara berperingkat - JPNS

ULU BENDUL, 15 Januari- Sebahagian besar Taman Eko Rimba dan trek pendakian di Negeri Sembilan telah dibuka semula selepas 44 hari ditutup.Pengarah Jabatan Perhutanan Negeri Sembilan (JPNS), Salleh Awaluddin berkata kesemua taman itu ditutup sejak 1 Disember tahun lalu sebagai langkah berjaga-jaga ekoran cuaca yang tidak menentu. "Bagaimanapun trek pendakian berembun, Gunung Besar Hantu dan kawasan rekreasi Jeram Toi dan Kenaboi masih dalam proses pembaikan," katanya kepada pemberita ketika meninjau kawasan rekreasi di kaki Gunung Angsi, di sini. Tambah beliau, tapak rekreasi kembali dikunjungi orang ramai sejak semalam.Dan hari ini, hampir kesemua hutan lipur di Negeri Sembilan kembali dibuka kepada para pendaki.Sepanjang tempoh penutupan, pelbagai penambahbaikan dan kerja naik taraf dilakukan ke atas beberapa hutan lipur. Tambahnya, beberapa trek pendakian baharu juga telah dikenal pasti untuk diusahakan sebagai laluan pendakian.


Pendaftaran Seminar Percukaian Kebangsaan (SPK) 2022 dibuka semula - LHDN

PUTRAJAYA, 15 Januari – Lembaga Hasil Dalam Negeri Malaysia (LHDN) telah membuka semula pendaftaran bagi menyertai Seminar Percukaian Kebangsaan (SPK) 2022 secara dalam talian.LHDN berkata, SPK 2022 yang sepatutnya berlangsung pada bulan Oktober tahun lalu terpaksa ditangguhkan berikutan keputusan kerajaan untuk membentangkan semula Bajet 2023.“Seminar akan membincangkan pelbagai inisiatif berkaitan cukai langsung susulan pembentangan Bajet 2023 akan dibuka semula mulai 16 Januari 2023 melalui portal pendaftaran seminar https://spk.hasil.gov.my “Justeru, dua tarikh baharu telah ditetapkan menerusi dua sesi iaitu sesi pertama pada 7 Mac (Selasa) dan sesi kedua pada 8 Mac (Rabu),” kata LHDN menerusi kenyataan.

Peserta yang telah membuat pendaftaran SPK 2022 bagi Sesi 1 (12 Oktober 2022) dan Sesi 2 (13 Oktober 2022) lalu, secara automatik didaftarkan sebagai peserta bagi Sesi 1 (7 Mac 2023) dan Sesi 2 (8 Mac 2023).“Peserta yang ingin membuat pertukaran sesi, pindaan boleh dibuat mulai 16 Januari 2023 melalui portal pendaftaran seminar, namun hanya peserta yang telah membuat bayaran penuh yuran penyertaan dibenarkan untuk membuat pindaan sesi.“Peserta yang telah berdaftar, tetapi masih belum membuat bayaran dan ingin mengesahkan penyertaan juga boleh berbuat demikian melalui portal pendaftaran seminar tersebut,” katanya.Tambah LHDN, maklumat lanjut boleh diperoleh dengan menghubungi pihak Urus Setia SPK 2022 (Bajet 2023) melalui e-mel This email address is being protected from spambots. You need JavaScript enabled to view it..“Orang ramai khususnya pengamal percukaian, badan perakaunan dan profesional serta pembayar cukai adalah digalakkan untuk menyertai seminar ini.“Ini bertujuan untuk mendapatkan maklumat terkini berkenaan dengan pindaan semua Akta yang ditadbir oleh LHDN lanjutan pembentangan Bajet 2023 oleh Menteri Kewangan pada 24 Februari ini,” katanya.


Lebih 40,000 tong sampah diagih kepada warga Ipoh

IPOH, 15 Januari- Majlis Bandaraya Ipoh (MBI) dengan kerjasama Pusat Khidmat Parlimen Ipoh Timur dan Pusat Khidmat Adun Canning mengambil inisiatif mengagihkan 741 unit tong sampah kepada para penduduk di Taman Ipoh Timur. Datuk Bandar Ipoh, Datuk Rumaizi Baharin berkata komitmen itu bertujuan meningkatkan kualiti persekitaran dan merealisasikan hasrat menjadikan Ipoh bandaraya terbersih di Malaysia."Program pembudayaan amalan menggunakan tong sampah itu bermula sejak April 2021," katanya ketika ditemui pemberita di sini.Sehingga kini sebanyak 46,656 tong sampah telah diedarkan kepada warga kota Ipoh.

(Sehingga kini sebanyak 46,656 tong sampah telah diedarkan kepada warga kota Ipoh)


Lelaki ditahan pukul, ugut bunuh anak perempuan

PETALING JAYA, 15 Januari- Seorang bapa ditahan selepas memukul dan mengugut bunuh anak perempuannya dengan parang dalam kejadian di Lembah Subang, Jumaat lalu.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata lelaki 56 tahun itu bertindak demikian selepas menegur anaknya bermain telefon bimbit hingga lewat malam."Siasatan awal mendapati suspek yang bekerja sebagai pembantu restoran bertindak mengugut bunuh anaknya dengan menggunakan sebilah parang pemotong daging. Suspek juga sebelum itu bertindak memukul mangsa berumur 15 tahun dengan menggunakan tali pinggang," katanya menerusi kenyataan.Hasil laporan dibuat mangsa, sepasukan anggota polis dikejarkan ke lokasi kejadian kira-kira pukul 10.30 malam bagi memberkas suspek.Pihaknya turut merampas parang yang digunakan ketika kejadian.Suspek direman empat hari untuk siasatan lanjut dan kes disiasat bawah Seksyen 3(1)(A) Akta Kanak-kanak 2001.


Seorang maut, lima cedera disyaki berlumba haram

(Seorang penunggang motosikal maut, manakala lima lagi cedera dalam kemalangan di Kilometer 187.7Lebuhraya Utara-Selatan arah Selatan)

BUKIT MERAH, 15 Januari- Seorang penunggang motosikal maut, manakala lima lagi cedera selepas terlibat dalam kemalangan di Kilometer 187.7 Lebuhraya Utara-Selatan arah Selatan, awal pagi tadi.  Ketua Polis Perak, Datuk Seri Mohd Yusri Hassan Basri dalam satu kenyataan memaklumkan, mangsa yang berusia 20 tahun dan lima penunggang lain itu dipercayai terlibat dalam kegiatan lumba haram. Jelasnya, ketika kejadian, kesemua motosikal dari arah Plaza Tol Alor Pongsu menghala Bukit Merah.  "Mangsa yang cedera dibawa ke Hospital Taiping dan Hospital Parit Buntar untuk rawatan lanjut, manakala mayat dibawa ke Hospital Parit Buntar untuk proses bedah siasat," katanya.Mohd Yusri berkata kes diklasifikasikan di bawah Seksyen 41(1) Akta Pengangkutan Jalan 1987.

Dalam pada itu, beliau meminta orang ramai yang mempunyai maklumat berkaitan kejadian agar tampil untuk membantu siasatan dengan menghubungi Pegawai Penyiasat Trafik Kerian, Inspektor Mohd Khairul Hanafi Hanapi di talian 05-7210539 atau 013-6200564."Polis Perak menasihati pengguna jalan raya khususnya golongan remaja supaya tidak terlibat dalam kegiatan lumba haram dan mematuhi peraturan serta undang-undang jalan raya bagi menjamin keselamatan pengguna yang lain.

"Sebarang maklumat mengenai kegiatan lumba haram boleh disalurkan kepada Ibu Pejabat Kontinjen (IPK) Perak di talian 05-2451222 dan Bilik Gerakan Ibu Pejabat Daerah (IPD) Kerian di talian 05-7212222," katanya.

(Orang ramai yang mempunyai maklumat berkaitan kejadian diminta hubungi Pegawai Penyiasat Trafik Kerian,Inspektor Mohd Khairul Hanafi Hanapi di talian 05-7210539/013-6200564untuk membantu siasatan)


Status Sarawak, Sabah sebagai wilayah dibincang 19 Januari ini

KUCHING, 15 Januari- Status Sarawak dan Sabah sebagai wilayah akan dibincangkan dalam mesyuarat Perjanjian Malaysia 1963 (MA63) antara kerajaan Persekutuan dan Sarawak yang dijadualkan pada 19 Januari ini.Premier Sarawak Tan Sri Abang Johari Tun Openg berkata perubahan status kedua-dua negeri itu sebagai wilayah buat masa ini adalah pada peringkat cadangan sahaja."Kerajaan Persekutuan akan diminta untuk memuktamadkan sama ada kedua-dua negeri tersebut akan diwartakan sebagai wilayah dalam mesyuarat itu yang turut melibatkan Perdana Menteri Datuk Seri Anwar Ibrahim," katanya kepada pemberita di sini. Anwar dijangka mengadakan lawatan kerja selama dua hari ke Sarawak pada 18 dan 19 Januari ini, lawatan pertama beliau ke Sarawak sejak dilantik sebagai Perdana Menteri pada 24 November tahun lepasJumaat lepas Timbalan Perdana Menteri yang juga Presiden UMNO, Datuk Seri Dr Ahmad Zahid Hamidi dalam ucapan dasarnya pada perhimpunan agung parti itu berkata kedudukan Sabah dan Sarawak dalam Malaysia bukan lagi berstatus negeri sebaliknya wilayah, namun tidak menyatakan sejak bila status berkenaan berkuat kuasa.


50 veteran ATM terjejas banjir terima bantuan

KUALA BERANG, 15 Januari- Jabatan Hal Ehwal Veteran ATM (JHEV ATM) melaksanakan Penyerahan sumbangan bantuan banjir kepada 50 veteran ATM yang terkesan bencana banjir di Terengganu baru-baru ini.Ketua Pengarah JHEV ATM Mejar Jeneral Zambery Jefry Darus berkata sumbangan terdiri daripada kit bantuan banjir yang mengandungi pelbagai barangan penjagaan diri dan bantuan makanan sumbangan Humanitarian Care Malaysia Berhad (MyCARE).Sumbangan diharap meringankan beban ahli anggota yang terjejas, sekali gus dapat menampung keperluan sementara mereka."Segala aduan dan suara veteran sentiasa menjadi keutamaan pihaknya, khususnya dalam menyediakan pelbagai skim bagi membantu golongan memerlukan," katanya kepada pemberita pada majlis sumbangan di Dewan Rumah Rehat Daerah Hulu Terengganu, di sini.Terdahulu, beliau turut hadir menyampaikan sumbangan yang sama dan menyantuni veteran ATM yang terlibat banjir di Kelantan.

(Sumbangan diharap meringankan beban ahli anggota yang terjejas, sekali gus dapat menampung keperluan sementara mereka)


Ritual agama melaungkan azan bukan di Malaysia - SKMM

(Tangkap layar video yang ditularkan di negara ini/TikTok @michulathe)

KUALA LUMPUR, 15 Januari- Suruhanjaya Komunikasi dan Multimedia Malaysia (SKMM) mengesan sebuah video tular berdurasi 2:27 minit yang memaparkan seorang lelaki melaungkan azan dipercayai dalam satu ritual keagamaan.SKMM menerusi satu kenyataan hari ini mengesahkan video berkenaan bukan berasal dari Malaysia."Hasil semakan yang dibuat ke atas video itu mendapati bahawa ianya berasal dari luar negara dan ditular semula seolah-olah ianya berlaku di Malaysia," jelas kenyataan itu.Jelas SKMM, video tular tersebut dilihat sebagai satu kandungan yang mengancam yang boleh mengundang ketegangan antara masyarakat pelbagai kaum dan agama di negara ini.Sehubungan itu, orang ramai diingatkan supaya tidak menyebarkan kandungan berkenaan kerana dikhuatiri boleh menggambarkan konteks tidak tepat, selain boleh digunakan oleh individu atau pihak tidak bertanggungjawab dalam melakukan provokasi antara agama di Malaysia."Orang ramai juga diminta untuk tidak menokok tambah kapsyen yang bersifat spekulatif dan provokatif serta diminta untuk menyalurkan atau melaporkannya kepada pihak berkuasa untuk perhatian dan tindakan selanjutnya," jelasnya.Tambahnya, penyebaran kandungan berbaur provokasi dengan niat menyebabkan ketidakharmonian, perpecahan, kebencian dan prejudis terhadap mana-mana kaum atau agama adalah menjadi kesalahan di bawah Kanun Keseksaan (Akta 574), yang boleh dikenakan hukuman denda atau penjara, atau kedua-duanya sekali jika sabit kesalahan."Orang ramai juga diingatkan untuk sentiasa cakna, berhati-hati dan elakkan daripada memuat naik sebarang kandungan yang boleh menyentuh sensitiviti agama demi keharmonian dalam negara," jelasnya.


PM ucap Selamat Hari Ponggal

KUALA LUMPUR, 15 Januari- Perdana Menteri Datuk Seri Anwar Ibrahim mengucapkan Selamat Hari Ponggal kepada seluruh komuniti Tamil di Malaysia yang meraikan sambutan itu hari ini.Menerusi catatan di Facebook, Anwar berharap perayaan tersebut dapat memberi kesejahteraan, keceriaan dan kesihatan yang lebih sempurna kepada semua."Masyarakat Tamil meraikan perayaan Ponggal sebagai tanda kesyukuran atas rezeki yang bertambah. Perayaan ini juga menjadi pemangkin bagi menolak amalan atau sikap lama dan mengangkat perubahan serta mencipta anjakan baru," katanya.Masyarakat Tamil menyambut ketibaan pesta menuai Ponggal pada bulan ke-10 dalam kalendar Tamil yang dikenali sebagai Thai dan ia satu perayaan penting khususnya bagi masyarakat petani.


Lelaki maut tersepit dalam nahas kereta dengan lori

(Anggota bomba menggunakan peralatan khas bagi mengeluarkan mangsa yang tersepit dalam kemalangan Jalan Bentong-Raubdekat Felda Lurah Bilut pada Sabtu/FB Bomba & Penyelamat Negeri Pahang)

BENTONG, 15 Januari- Seorang lelaki maut akibat tersepit dalam kereta susulan kemalangan membabitkan sebuah lori dan kereta jenis Perodua Myvi di Jalan Bentong-Raub dekat Lurah Bilut di sini pada Sabtu.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihak bomba menerima panggilan pada pukul 6.37 petang dan seramai enam anggota serta seorang pegawai dari Balai Bomba dan Penyelamat (BBP) Raub bersama dua jentera bergegas ke lokasi kejadian."Terdapat satu lelaki dewasa tersepit dalam Perodua Myvi dan disahkan meninggal dunia oleh petugas Kementerian Kesihatan Malaysia (KKM), manakala seorang lelaki dari kenderaan sama cedera."Anggota bomba mengeluarkan mangsa tersepit menggunakan peralatan menyelamat."Pemandu lori pula dilaporkan tidak mengalami sebarang kecederaan," katanya dalam kenyataan.Ujar beliau, mangsa yang meninggal dunia diserahkan kepada pihak polis manakala yang cedera dihantar ke Hospital Raub dengan menaiki ambulans KKM.

(Foto FB Bomba & Penyelamat Negeri Pahang)


PM hadir program pemukiman jemaah menteri

PUTRAJAYA, 15 Januari- Perdana Menteri, Datuk Seri Anwar Ibrahim hari ini menghadiri Program Pemukiman Anggota Jemaah Menteri Kerajaan Perpaduan Tahun 2023 di Kompleks Seri Perdana, di sini.Ketibaan beliau pada pukul 9.15 pagi disambut Ketua Setiausaha Negara, Tan Sri Mohd Zuki Ali.Program bermula pada pukul 9.20 pagi dan dijangka berakhir pada pukul 4.30 petang ini.Terdahulu, kesemua 27 jemaah menteri tiba secara berperingkat di Kompleks Seri Perdana bermula pukul 8.15 pagi bagi menghadiri program itu.Anwar sebelum ini menyebut program pemukiman tersebut diadakan untuk jemaah menteri bagi menetapkan indeks prestasi utama (KPI) setiap kementerian.Selain itu, ia bertujuan untuk mendapatkan input daripada menteri setelah lebih sebulan memikul tanggungjawab dan mengemukakan perkara yang dapat dilakukan atau diperbaiki.

(Anwar sebelum ini menyebut program pemukiman tersebut diadakan untuk jemaah menteri bagi menetapkan indeks prestasi utama (KPI) setiap kementerian)


Ular sawa ditemukan dalam reban ayam

(Ular sawa yang berjaya ditangkap anggota bomba/FB Korporat JBPM)

MERLIMAU, 15 Januari- Penghuni sebuah kediaman di Kampung Batu Gajah di sini terkejut dengan kehadiran seekor ular sawa di dalam reban ayamnya, malam tadi.

Komander Operasi Balai Bomba dan Penyelamat (BBP) Merlimau, Pegawai Bomba Kanan (PBK) I (KUP), Mohd Sukur Md Ali berkata, pihaknya menerima panggilan daripada pemilik reban terbabit sekitar pukul 11.33 malam.Bertindak atas aduan itu, Mohd Sukur berkata, lima anggota bersama sebuah jentera LFRT digerakkan ke lokasi kejadian."Setelah tiba di lokasi, didapati ular sawa tersebut masih berada di dalam reban ayam."Pasukan Bomba bertindak menangkap ular sawa dengan menggunakan alat penjerut," katanya menerusi Facebook Korporat JBPM.Tambah beliau, pemeriksaan di sekitar kawasan kejadian turut dilakukan oleh pihaknya bagi memastikan tiada sebarang haiwan lain yang mengancam nyawa."Setelah selesai menangkap ular, anggota bomba memeriksa kawasan sekitar bagi memastikan tiada lagi kemerbahayaan lain."Operasi ditamatkan pada pukul 11.47 malam," jelasnya.


Buruh binaan maut digilis lori, polis cari saksi kejadian

(Buruh binaan warga Indonesia maut digilis sebuah lori dalam kemalangan di Lebuhraya Sprint menghala ke Damansara pada Sabtu/FB Polis Daerah Petaling Jaya)

PETALING JAYA, 15 Januari- Polis meminta mana-mana individu yang menyaksikan kemalangan maut membabitkan seorang buruh binaan digilis sebuah lori setelah motosikal yang ditunggangnya terbabas di Lebuhraya Sistem Penyuraian Trafik Kuala Lumpur Barat (Sprint) menghala ke Damansara dekat sini pada Sabtu, agar tampil membantu siasatan.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berkaitan kejadian itu kira-kira pukul 5.17 petang.Menurutnya, siasatan dijalankan mendapati mangsa yang merupakan warga Indonesia dalam perjalanan pulang dari tempat kerjanya di Subang menuju ke rumahnya yang terletak di Batu Caves."Mangsa merupakan seorang lelaki berumur 36 tahun itu menunggang sebuah motosikal jenis Yamaha Lagenda 110 sebelum hilang kawalan lalu mengakibatkan mangsa terjatuh."Sebuah lori yang datang dari arah belakang mangsa gagal mengelak lalu menggilis mangsa," katanya menerusi kenyataan.Beliau berkata, mangsa yang mengalami kecederaan parah disahkan meninggal dunia di lokasi kejadian."Pemeriksaan dijalankan turut mendapati mangsa tidak memiliki lesen memandu. Mayat mangsa di bawa ke Pusat Perubatan Universiti Malaya (PPUM) untuk dibedah siasat."Kes disiasat di bawah Seksyen 41 Akta Pengangkutan Jalan 1987."Individu yang melihat atau berada di tempat kejadian dimohon tampil ke balai polis berhampiran atau berhubung terus dengan Pegawai Penyiasat Trafik IPD Petaling Jaya Inspektor R.Navalana di talian 014-2536820," tambahnya.

(Polis mohon saksi kejadian tampil menyalurkan maklumat bagi membantu siasatanFB Polis Daerah Petaling Jaya)


UMNO lantik MT, 'Menteri Angkat' di enam negeri

KUALA LUMPUR, 14 Januari- UMNO telah melantik Majlis Tertinggi (MT) dan 'Menteri Angkat' untuk setiap negeri terlibat dengan Pilihan Raya Umum (PRU) Negeri.Langkah itu sebagai langkah kesiapsiagaan parti mendepani pilihan raya dengan menyusun strategi secara sistematik dan efektif. Presiden UMNO, Datuk Seri Dr Ahmad Zahid Hamidi berkata ia melibatkan enam negeri iaitu  Negeri Sembilan, Kedah, Kelantan, Terengganu, Selangor dan Pulau Pinang.

"Untuk memastikan fokus dan strategi gerak kerja dapat disusun dengan baik, sesuai dengan cadangan yang dikemukakan oleh jurucakap, kita akan melantik MT dan Menteri Angkat bagi setiap negeri yang terlibat," katanya kepada pemberita di sini. Malah katanya, Datul Seri Reezal Merican Naina Merican dilantik sebagai Penyelaras Operasi Pilihan Raya Negeri.


Rakyat diharap terus beri sokongan kepada industri filem tempatan - Fahmi

KUALA LUMPUR, 14 Januari- Rakyat Malaysia diharap akan terus memberi sokongan kepada industri filem tempatan termasuk filem animasi seperti Mechamato Movie, kata Menteri Komunikasi dan Digital Fahmi Fadzil. Beliau berkata Mechamato Movie merupakan antara filem animasi yang mampu mencuit setiap hati penonton.“Mechamato juga boleh dilihat segenap lapisan masyarakat dan kreativiti watak serta jalan cerita yang menarik,” kata Fahmi menerusi catatan di Facebook beliau hari ini. Beliau turut merakamkan ucapan tahniah kepada Ketua Pegawai Eksekutif Animonsta Studios (Monsta) Nizam Abd Razak atas kejayaan mengeluarkan filem animasi yang terbaik untuk industri tempatan. Fahmi yang juga Ahli Parlimen Lembah Pantai berkata hari ini beliau menghadiri tayangan amal Mechamato Movie bersama warga Lembah Pantai di kompleks beli-belah Mid Valley.Disember lepas, BERNAMA melaporkan Mechamato Movie, filem animasi 3D keluaran tempatan telah berjaya meraih kutipan RM1.1 juta pada hari pertama tayangannya.- BERNAMA


PLSB Fasa 1 Sungai Golok dijangka siap sepenuhnya Ogos 2024

KUALA LUMPUR, 14 Januari- Projek Pembangunan Lembangan Sungai Bersepadu (PLSB) Fasa 1 Sungai Golok di Kelantan dijangka siap sepenuhnya 13 Ogos 2024.Projek Kerajaan Persekutuan dengan peruntukan RM656 juta itu bagi mengurangkan masalah banjir di kawasan berdekatan sungai itu di Tumpat dan sebahagian Pasir Mas.Dalam satu kenyataan, Jabatan Pengairan dan Saliran memaklumkan, berdasarkan kajian, pelaksanaan menyeluruh akan membantu menyelesaikan masalah banjir di lembangan Sungai Golok.Pembinaan Fasa 1 melibatkan empat skop utama iaitu, Ban Banjir Sungai Golok sepanjang 26.2 kilometer, Ban Banjir Sungai Lanchang Lemal (19.84 kilometer), Kuala Jambu Outlet Gate dan Ban Sungai Mentua.

(Berdasarkan kajian, pelaksanaan menyeluruh akan membantu menyelesaikan masalah banjir di lembangan Sungai Golok)

Pembinaan mengambil kira kawasan paling berisiko berlaku limpahan Sungai Golok berbanding kawasan di Fasa 2, di bahagian hulu.Ia juga meningkatkan keselamatan dan kedaulatan negara dengan pembinaan infrastruktur tebatan banjir serta mendalamkan muara Sungai Golok bagi penambahbaikan laluan bot daripada risiko banjir pantai.Sehubungan itu, dakwaan projek menjadi halangan air adalah tidak benar, sebaliknya sebahagian ban yang telah siap berjaya mengurangkan kerosakan banjir.


Pemandu motosikal berkuasa tinggi maut kemalangan

LIPIS, 14 Januari- Seorang penunggang motosikal berkuasa tinggi maut, selepas motosikalnya bertembung dengan kenderaan pacuan empat roda di Jalan Lipis ke Merapoh, kira kira pukul 11.40 pagi tadi.  Mangsa, Azman Zakaria, 43, seorang mekanik yang meninggal dunia ketika sedang dirawat di Hospital Lipis. Ketua Polis Daerah Lipis Superintenden Azli Mohd Noor berkata, pemandu pacuan empat roda itu merupakan seorang guru dari Kelantan hanya mengalami cedera ringan.  Hasil siasatan awal mendapati, kedua-dua tayar belakang kenderaan terbabit pecah sebelum hilang kawalan lalu masuk ke laluan bertentangan dan merempuh motosikal mangsa.  Kesan daripada perlanggaran itu, bahagian depan motosikal tersebut remuk dan terbakar.  Mangsa yang cedera parah dikejarkan ke Hospital Lipis, sebelum disahkan meninggal dunia pada 1.00 tengahari tadi.  Kes disiasat bawah Seksyen 41(1) Akta Pengangkutan Jalan 1987.

(Penunggang motosikal berkuasa tinggi bertembung dengan kenderaan pacuan empat roda)


Remaja dikhuatiri lemas ketika mandi sungai di Bera

(Lokasi seorang remaja lelaki dikhuatiri lemas di sungai berhadapan masjid lama Kampung Batu Bor 2 Triang, Bera)

KUANTAN, 14 Januari - Seorang remaja lelaki dikhuatiri lemas di sungai berhadapan masjid lama Kampung Batu Bor 2 Triang, Bera.Mangsa, Faizal Akmal Fikri Mohd Fauzi, 19 tahun sebelum itu dikatakan telah hilang selepas mandi berseorangan di sungai berkenaan. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata pihaknya menerima laporan berhubung kejadian pada pukul 4.58 petang tadi.

Susulan itu, sembilan pegawai dan anggota dari Balai Bomba dan Penyelamat Triang bersama empat jentera dikerah ke lokasi kejadian. Ketika tiba di lokasi, pihaknya mendapati motosikal dan barangan peribadi mangsa masih berada di tempat kejadian. Katanya, pihak bomba telah melakukan pencarian melalui darat di sekitar tebing sungai.


Penglibatan UMNO dalam Kerajaan Perpaduan, solusi terbaik elak perpecahan parti

KUALA LUMPUR, 14 Januari- Penglibatan UMNO dalam Kerajaan Perpaduan merupakan solusi terbaik, mengelakkan perpecahan parti.  Presiden UMNO, Datuk Seri Dr Ahmad Zahid Hamidi berkata langkah itu amat tepat sebagai persediaan kepada parti mendepani Pilihan Raya Negeri."Kita sepakat UMNO mesti dibugarkan untuk bergerak ke hadapan. UMNO mesti melakukan perubahan dan pembaharuan dalam gerak kerja dan tindakan. "UMNO perlu diremajakan. Remaja dalam konteks muka-muka baharu dan idea-idea segar. UMNO mesti berupaya menawarkan harapan baharu buat rakyat," katanya.

(Datuk Seri Dr Ahmad Zahid Hamidi/Foto Bernama)

Beliau berkata demikian dalam ucapan penggulungan Perhimpunan Agung UMNO 2022, di sini hari ini.Terdahulu, Perwakilan UMNO telah meluluskan usul supaya jawatan Presiden dan Timbalan Presiden tidak dipertandingan pada pemilihan parti tahun ini.  PAU 2022 berlangsung selama empat hari sejak Rabu lepas di Pusat Dagangan Dunia Kuala Lumpu (WTCKL).


Dua jawatan tertinggi UMNO tidak dipertandingkan

KUALA LUMPUR, 14 Januari- Keputusan Perhimpunan Agung UMNO (PAU) 2022 meluluskan usul supaya jawatan presiden dan timbalan presiden tidak dipertandingkan pada pemilihan tahun ini merupakan keputusan muktamad perwakilan parti.  Ia bertujuan memberi ruang kepada pucuk pimpinan meneruskan agenda memulihkan parti. Presiden UMNO Datuk Seri Dr Ahmad Zahid Hamidi berkata perkara itu berlandaskan perlembangaan dan peraturan mesyuarat.  "Perwakilan yang diabsahkan ialah perwakilan dalam PAU dan perkara ini dilaksanakan mengikut fasal dalam perlembagaan parti dan juga fasal dalam peraturan parti. "Jika terdapat perwakilan yang tidak sah berada di dalam dewan, atau perkara yang tidak diikuti pengerusi tetap, saya yakin perkara itu telah mendapat nasihat daripada penasihat undang-undang UMNO sendiri yang juga merupakan Lembaga Disiplin parti," katanya dalam sidang media selepas sesi penggulungan bersempena PAU 2022 di sini.  Terdahulu, majoriti perwakilan yang hadir menyokong usul jawatan Presiden dan Timbalan Presiden tidak dipertandingkan dalam pemilihan parti tahun ini.


Laksana perpustakaan berkonsep 'bibliotourism', usaha Perak rancak pelancongan negeri

IPOH, 14 Januari- Perpustakaan berkonsepkan 'bibliotourism' (pelancongan bibliografi) dilaksanakan di Kuala Kangsar dan Taiping dalam usaha merancakkan lagi industri pelancongan di Perak.  Pengarah Perbadanan Perpustakaan Awam Negeri, Rafidah Abdul Aziz berkata pemilihan tempat itu dibuat kerana kedua-dua daerah tersebut sememangnya terkenal dengan pelbagai monumen dan lokasi bersejarah. Jelas beliau, konsep 'bibliotourism' adalah melancong dan cintakan perpustakaan iaitu pelancong dalam dan luar negara akan menjadikan perpustakaan sebagai sumber rujukan dan panduan.  Pelbagai fasiliti dan kemudahan juga disediakan kepada pelancong dalam usaha menarik minat mereka untuk melawat kawasan sekitar.  "Perpustakaan awam Kuala Kangsar kami itu betul-betul mengadap sungai Perak dan begitu cantik sebab banyak peristiwa bersejarah berlaku di bandar diraja tersebut dan di Taiping jadikan 'bibliotourism' kerana Taiping memang terkenal dengan bangunan bersejarah," katanya.

Beliau berkata demikian selepas Majlis Perasmian Penutup Program Libraries Unite Us@PPANpk yang disempurnakan oleh Exco Pelancongan, Industri, Pelaburan dan Pembangunan Koridor Negeri, Loh Sze Yee, di sini hari ini. Bagi memastikan ketepatan fakta sejarah, pihaknya juga akan bekerjasama dengan pelbagai agensi termasuk Tourism Perak Malaysia, Jabatan Warisan Negara dan Galeri Sultan Azlan Shah.


KKM fokus tambah baik fasiliti seluruh negara

SEGAMAT, 14 Januari- Kementerian Kesihatan Malaysia (KKM) memfokuskan kepada penambahbaikan fasiliti semua hospital dan pusat kesihatan seluruh negara, menerusi bajet yang diperuntukkan kepada kementerian itu tahun ini.  Menterinya, Dr Zaliha Mustaffa berkata, KKM fokus kepada penambahbaikan fasiliti bagi meningkatkan perkhidmatan kesihatan termasuk di Sabah dan Sarawak. Katanya, pembentangan bajet akan dibuat sekali lagi pada sidang parlimen seterusnya untuk mendapatkan jumlah sebenar perbelanjaan diterima KKM.  Bagaimanapun setakat ini, KKM belum memikirkan untuk membina hospital baharu dan hanya meneruskan projek projek pembinaan sedia ada. "Jadi harap bajet tersebut bantu kita untuk melaksanakan perkara yang menjadi keutamaan. Insya Allah perkara itu akan diputuskan bersama dengan kementerian dan bergantung kepada keputusan parlimen," katanya selepas menghadiri Program Edaran Limau dan Tarian Singa di Segamat, Johor di sini.


China lapor hampir 60,000 kematian berkaitan COVID-19 dalam sebulan

(Kakitangan membungkus vitamin di Youcare Pharmaceutical Group di Beijing/REUTERS)

BEIJING, 14 Januari - Pihak berkuasa kesihatan China melaporkan hampir 60,000 kematian berkaitan COVID-19 dalam masa lebih sebulan, jumlah kematian pertama dikeluarkan kerajaan sejak melonggarkan sekatan virusnya pada awal Disember."China merekodkan 59,938 kematian berkaitan COVID-19 antara 8 Disember 2022 hingga 12 Januari tahun ini," kata Ketua Biro Pentadbiran Perubatan Suruhanjaya Kesihatan Kebangsaan, Jiao Yahui dalam sidang media di sini.Angka itu hanya merujuk kepada kematian yang direkodkan di kemudahan perubatan, dengan jumlah sebenar mungkin lebih tinggi."Ia termasuk 5,503 kematian disebabkan kegagalan pernafasan secara langsung akibat virus itu, dan 54,435 kematian disebabkan penyakit asas digabungkan dengan COVID," kata Jiao.China dituduh kurang melaporkan jumlah kematian akibat virus mau titu sejak meninggalkan dasar COVID sifar pada awal Disember.Beijing sebelum ini telah menyemak semula metodologinya untuk mengkategorikan kematian COVID, mengatakan ia hanya akan mengira mereka yang mati secara khusus akibat kegagalan pernafasan yang disebabkan oleh virus itu.Tetapi ini telah dikritik oleh Pertubuhan Kesihatan Sedunia (WHO) yang mengatakan definisi baharu itu "terlalu sempit". -AFP

(Orang ramai mengenakan pelitup muka memasuki Stesen Kereta Api Beijing ketika perjalanan tahunan Festival Musim Bunga menjelang Tahun Baharu Cina/REUTERS)


Pusat kawalan kenal pasti gangguan perkhidmatan telko di Sabah, Sarawak akan diwujudkan

KUALA LUMPUR, 14 Januari- Satu pusat kawalan bagi mengenal pasti kawasan di Sabah dan Sarawak yang mengalami gangguan perkhidmatan telekomunikasi akan diwujudkan.Keperluan bagi membolehkan tindakan baik pulih yang komprehensif segera dilaksana untuk kemudahan pengguna terutama di luar bandar.Menteri Komunikasi dan Digital (KKD) Fahmi Fadzil memaklumkan, usaha itu akan dikendali Timbalan Menterinya bersama Suruhanjaya Komunikasi dan Multimedia Malaysia (SKMM)."Isunya adalah apabila kita dapatkan data bagi liputan kawasan penduduk, ia mencapai 97% tetapi realitinya ramai yang mengadu berkenaan tiada liputan rangkaian atau tahap kelajuan internet yang rendah."KKD dan SKMM sedang meneliti isu ini. Insya Allah dalam masa terdekat kita akan buat beberapa pengumuman untuk diselesaikan secara komprehensif," katanya pada Majlis Penyampaian Sumbangan Sempena Sambutan Tahun Baharu Cina peringkat Parlimen Lembah Pantai, di sini hari ini.Pihaknya juga sedang merangka dasar baharu bagi mewujudkan kesalinghubungan antara syarikat telekomunikasi, seterusnya menyelesaikan isu gangguan perkhidmatan.


Pemukiman Jemaah Menteri diadakan esok - Fahmi Fadzil

KUALA LUMPUR, 14 Januari- Perdana Menteri, Datuk Seri Anwar Ibrahim akan mengadakan sesi pemukiman bersama Jemaah Menteri esok.Sesi sehari itu diadakan bagi membincangkan hala tuju dan menetapkan indeks prestasi utama (KPI) bagi setiap kementerian.Menurut Menteri Komunikasi dan Digital, Fahmi Fadzil pemukiman yang melibatkan semua Jemaah Menteri itu dilihat diadakan tepat pada masanya."Ini adalah pemukiman yang bagi saya tepat pada masanya kerana ramai menteri yang telah mengambil masa sebulan, sebulan setengah untuk memahami agensi dan ada yang telah mula lawatan ke negeri-negeri."Macam saya semalam di Kelantan dan sempat bertemu dengan warga Kementerian Komunikasi dan Digital di peringkat negeri Kelantan. Jadi kita ada serba sedikit pemahaman dan selepas ini menentukan hala tuju bagi setiap kementerian juga Kerajaan Perpaduan itu sendiri," katanya.

Beliau menjelaskan demikian pada Majlis Penyampaian Sumbangan Sempena Sambutan Tahun Baharu Cina peringkat Parlimen Lembah Pantai, di sini hari ini.Setakat ini inti pati serta tempat perbincangan sesi pemukiman tersebut tidak didedahkan kepada umum.


KPDN jangka isu bekalan minyak masak dapat diatasi

JOHOR BAHRU, 14 Januari- Kementerian Perdagangan Dalam Negeri dan Kos Sara Hidup, (KPDN) menjangkakan isu bekalan minyak masak tempatan dapat diatasi selepas perbincangan bersama pemain industri.Menterinya, Datuk Seri Salahuddin Ayub berkata, salah satu punca gangguan bekalan minyak masak tempatan adalah disebabkan kekurangan pekerja asing dalam sektor perladangan ketika ini, seperti yang dibangkitkan pemain industri."Hasil daripada perbincangan saya dengan pihak perladangan dan industri kelapa sawit, mereka bersedia berbincang tentang harga."Malah harga dapat distabilkan sekiranya pekerja mencukupi dalam sektor perladangan," katanya kepada pemberita selepas Perasmian Pertandingan Kaligrafi Tahun Baru Cina di Johor Bahru.Beliau menjangkakan isu berkaitan pekerja asing yang mempengaruhi bekalan dan harga minyak masak tempatan dapat diselesaikan dalam tempoh tiga bulan.Selain industri perladangan, kabinet juga menetapkan agar isu pekerja asing di dalam sektor lain seperti pembinaan dapat diselesaikan segera.


Rumah Panjang Selanjat terbakar, 200 penghuni hilang tempat tinggal

BINTULU, 14 Januari- Seramai 200 penghuni blok Rumah Panjang Selanjat, Sungai Segan, Ulu Sebauh hilang tempat tinggal akibat kebakaran yang berlaku kira-kira 9.34 pagi.Menurut Ketua Jabatan Bomba dan Penyelamat Bintulu, Wan Kamarudin Wan Ahmad itu melibatkan satu Blok Rumah panjang 36 pintu dan kebakaran dianggarkan telah memusnahkan 33 pintu rumah panjang tersebut.Pemadaman dilakukan menggunakan teknik Offensive Dan Defensive menggunakan satu aliran 300 kaki dan dua nozel menggunakan air dari Pili Bomba terdekat.Kebakaran berjaya dikawal daripada merebak ke blok seterusnya.Bagaimanapun, tiada kemalangan jiwa dilaporkan kerana semua penghuni berjaya menyelamatkan diri semasa kejadian.

(Bomba memadam kebakaran Rumah Panjang Selanjat/FB Korporat JBPM)


PM ucap takziah kepada keluarga Ramesh Rao

KUALA LUMPUR, 14 Januari - Perdana Menteri, Datuk Seri Anwar Ibrahim mengucapkan takziah kepada keluarga Pegawai Khas Hal Ehwal Kaum India di pejabat Timbalan Perdana Menteri, Datuk Seri Ramesh Rao yang meninggal dunia, awal pagi tadi.Menerusi ciapan di Twitternya, Anwar turut berharap keluarga mendiang tabah dengan pemergiannya.“Semoga dipermudahkan urusan keluarga,” katanya.

(Perdana Menteri, Datuk Seri Anwar Ibrahim)

Ramesh Rao, 52, meninggal dunia di kediamannya di Petaling Jaya, difahamkan akibat serangan jantung.Pada 24 Disember lepas, Ramesh Rao yang juga Presiden Pertubuhan Minda dan Sosial Prihatin dilantik sebagai Pegawai Khas kepada Timbalan Perdana Menteri yang menjaga kepentingan dan permasalahan masyarakat India.


Sweden rasmikan tapak pelancaran satelit baharu

(Pemandangan udara di Pusat Angkasa Esrange di Jukkasjarvi, utara Sweden/AFP)

JUKKASJAERVI, 14 Januari- Hanya beberapa hari selepas pelancaran satelit United Kingdom (UK) yang gagal, Sweden merasmikan tapak pelancaran baharunya ketika perlumbaan semakin panas untuk menjadi negara pertama menghantar satelit ke orbit dari benua Eropah.Raja Sweden Carl XVI Gustaf, Presiden Suruhanjaya Eropah Ursula von der Leyen dan Perdana Menteri Sweden Ulf Kristersson memotong reben semasa majlis di "Spaceport Esrange" yang disifatkan sebagai "kompleks pelancaran satelit pertama di tanah besar Eropah"."Terdapat banyak sebab yang baik mengapa kita perlu mempercepat Program Angkasa Eropah," kata von der Leyen. "Eropah bertapak di angkasa dan akan mengekalkannya."Tapak tersebut adalah lanjutan daripada Pusat Angkasa Esrange di Artik Sweden, sekitar 40 kilometer dari bandar Kiruna.Kira-kira 15 juta euro (AS$16.3 juta) telah dilaburkan di tapak itu, yang dijangka berfungsi sebagai pelengkap kepada hab angkasa Eropah di Kourou, Guiana Perancis.Pengendali Esrange, Swedish Space Corporation (SSC) menyasarkan untuk melancarkan satelit pertamanya dari tapak itu "pada suku pertama 2024", kata seorang jurucakap kepada agensi berita AFP.Ketika ini dengan Rusia dan tapak pelancaran Baikonur di Kazakhstan disekat berikutan perang di Ukraine. -AFP

(Pelancaran roket suborbital "SubOrbital Express 3" dari Pusat Angkasa Esrange di Jukkasjärvi, utara Sweden/AFP)


Kerajaan Sabah harap bantuan pelajarnya dapat diperkasa

JOHOR BAHRU, 14 Januari- Kerajaan Sabah berharap inisiatif sekretariat pelajar Sabah dapat diperkasa di seluruh universiti di Johor, bagi membantu pelajar negeri itu. Menteri Sains, Teknologi dan Inovasi Sabah Datuk Dr Mohd Arifin Mohd Arif berkata, beberapa masalah telah dikenal pasti, seperti isu tawaran biasiswa yang akan diperhalusi. Isu lain yang dikemukakan pelajar Sabah ialah harga tiket penerbangan yang mahal, selain bantuan bagi penganjuran program persatuan. "Setiap anak Sabah yang layak akan menerima RM1,500 untuk bantuan mereka di awal kemasukan bagi peringkat diploma, RM2,500 bagi peringkat ijazah."Kita juga membantu anak-anak Sabah yang akan menduduki peperiksaan Sijil Pelajaran Malaysia (SPM), Sijil TInggi Pelajaran Malaysia (STPM), dan Sijil Tinggi Agama Malaysia (STAM), akan diberi bantuan RM200 sebelum mereka menduduki peperiksaan," katanya semasa menghadiri Program WAM 2 CARE yang disertai kira-kira 300 mahasiswa dan mahasiswi Sabah, di Johor Bahru di sini.


KKM jangka tiada kenaikan kes COVID-19 pada Tahun Baharu Cina

SEGAMAT, 14 Januari- Kementerian Kesihatan (KKM) menjangkakan tiada kenaikan kes COVID-19 pada sambutan Tahun Baharu Cina.  Bagaimanapun, Menterinya, Dr Zaliha Mustafa berkata pihaknya akan sentiasa memantau perkembangan kes di seluruh negara. Menurutnya, beliau berpuas hati dengan perkembangan semasa jangkitan wabak itu ketika ini kekal bawah 500 kes. "Walaupun kali ini kita menjangkakan kemungkinan tidak ada kenaikan kes tetapi kita tetap berhati-hati dan langkah berjaga-jaga sentiasa dilaksanakan dan dipantau rapat."Seperti saya sebut sebelum ini ada Pusat Kesiapsiagaan dan Respons Krisis (CPRC), laporan dari negeri semua kita dapat pantau setiap hari, dalam keadaan yang sangat berhati-hati," katanya.

Beliau berkata demikian selepas menghadiri Program Edaran Limau dan Tarian Singa, di sini hari ini. Tambah Dr Zaliha, berdasarkan pengalaman sebelum ini seperti sambutan Hari Raya Aidilfitri, Hari Raya Aidiladha dan Pilihan Raya Umum, tiada kenaikan kes direkodkan.


KKD fokus program pendidikan dan peningkatan literasi pengguna media sosial

KUALA TERENGGANU, 14 Januari - Program pendidikan dan peningkatan literasi pengguna media sosial antara fokus yang akan diberi Kementerian Komunikasi dan Digital (KKD). Usaha itu dibuat bagi memberi pendedahan kepada pengguna media sosial supaya lebih celik digital.  Timbalan Menteri Komunikasi dan Digital, Teo Nie Ching berkata, hampir RM600 juta kerugian akibat jenayah 'scam' dicatatkan sepanjang tahun lalu.  Beliau menyarankan semua jabatan di bawah kementerian itu membantu menyebarkan maklumat mengenai jenayah siber untuk mengekang kes tersebut daripada berleluasa.  Dalam pada itu, beliau menggesa orang ramai yang terlibat dengan penipuan siber supaya segera menghubungi Pusat Respons Scam Kebangsaan (NSRC) di talian 997.  Menerusinya tindakan segera boleh diambil dengan menghentikan aliran wang tersebut.

(Timbalan Menteri Komunikasi dan Digital, Teo Nie Ching bercakap pada sidang media selepasmenyantuni 24 warga KKD yang terjejas banjir di Taman Desa Tanjung Damai, Kuala Nerus)

"Juga adalah bagaimana kita mendidik dan meningkatkan literasi digital, supaya pengguna media sosial ini menjadi lebih celik digital dan saya rasa gembira kerana lepas mesyuarat dengan Tiktok, mereka juga akan bantu untuk nak menyampaikan agenda KKD ini, daripada bulan Februari dan Mac ini, syarikat atau platform provider seperti Tiktok juga akan lancarkan program seperti 'stop for 3 sec', kita cakap 'stop for 3 sec' kerana '3 sec' itu akan bantu kamu untuk fikir benar ke maklumat itu adalah sahih atau tidak sahih," kata beliau selepas menyantuni 24 warga KKD yang terjejas banjir di Taman Desa Tanjung Damai, Kuala Nerus, di sini hari ini.  Mereka antara 1,000 penduduk di kawasan berkenaan yang terjejas banjir besar pada 18 Disember lalu.  Kesemua penduduk terjejas banjir di kawasan tersebut menerima bakul makanan, tilam dan tikar.  Bantuan tersebut diharapkan mampu meringankan beban dan kerugian yang dialami semasa banjir baru-baru ini.


Lebih 290,000 kad pengenalan diagihkan sejak 2013

(Datuk Ruslin Jusoh menyerahkan MyKad Nur Aleeya Ammar di Kampung Bukit Godek, Melaka)

SEMABOK, 14 Januari- Jabatan Pendaftaran Negara (JPN) mengagihkan sebanyak 292,999 kad pengenalan di seluruh negara melalui program Menyemai Kasih Rakyat (MEKAR) bermula 2013 hingga kini. Ketua Pengarah Jabatan Pendaftaran Negara (JPN), Datuk Ruslin Jusoh berkata, agihan tersebut dilaksanakan menerusi 14,340 program MEKAR yang dilaksanakan. Beliau berkata di Melaka, sebanyak 78 program dijalankan dan berjaya membantu seramai 212 pemohon.

(Ketua Pengarah Jabatan Pendaftaran Negara, Datuk Ruslin Jusoh)

"Ini adalah penting kerana hasrat kita kepada mereka yang tidak berkemampuan atau tercicir mereka itu, berhak mendapat perkhidmatan terbaik daripada kerajaan."Peranan JPN untuk menghasilkn dokumen yang mereka perlu miliki ada pada mereka, itu yang lebih penting."Kalau di semenanjung, kekangannya adalah kerana keadaan fizikal ataupun kesusahan tiada kenderaan untuk datang ke pejabat JPN. Begitu juga di Sabah dan Sarawak, mereka berada di pedalaman, jauh. Pada masa yang sama, kita ada program yang berterusan, kita turun ke tempat mereka", katanya. Beliau berkata demikian selepas menyerahkan kad pengenalan kepada kanak-kanak, orang kurang upaya (OKU), Nur Aleeya Ammar, 12 tahun, di Bukit Godek, Semabok Dalam. Dalam pada itu, nenek Nur Aleeya, Rohana Ariffin, 58 tahun berkata program MEKAR ini sangat memudahkan urusan mereka sekeluarga dan beliau bersyukur proses permohonan tersebut sangat mudah dan cepat.


Ulang tahun hari keputeraan ke-75 Tuanku Muhriz

SERI MENANTI, 14 Januari- Yang di-Pertuan Besar Negeri Sembilan Tuanku Muhriz Ibni Almarhum Tuanku Munawir bertitah pemimpin yang diberikan mandat oleh rakyat perlu mempunyai keikhlasan tinggi untuk berkhidmat demi rakyat dan meletakkan kepentingan negara melebihi kepentingan sendiri.  Baginda bertitah, ini kerana konflik dan budaya politik yang sempit secara berterusan hanya akan memperlihatkan negara sebagai sebuah negara yang tidak stabil dan rapuh.  Walaupun wujud perbezaan agenda dan ideologi, namun baginda yakin tentu ada persamaan terutama dalam agenda pembangunan dan kebajikan rakyat bagi membentuk negara yang lebih makmur.  Baginda bertitah demikian pada Istiadat Pengurniaan Darjah Kebesaran, Bintang dan Pingat bersempena ulang tahun hari keputeraan ke-75 baginda di Balairong Seri, Istana Besar Seri Menanti.  Turut berangkat ke majlis itu, Tunku Ampuan Besar Negeri Sembilan Tuanku Aishah Rohani Almarhum Tengku Besar Mahmud.  Sambutan Hari Keputeraan ke-75 baginda hari ini bermula dengan Kawalan Kehormat Utama di Padang Awam Seri Menanti.  Tembakan meriam sebanyak 21 kali sebagai simbolik Hari Keputeraan baginda diiringi dengan lagu Negeri Sembilan.

(Tuanku Muhriz Ibni Almarhum Tuanku Munawir)


Banjir di Perak: PPS SK Sahom ditutup

IPOH, 14 Januari - Jumlah penduduk terjejas banjir di daerah Kampar, Perak terus berkurangan sehingga pukul 3 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan, pusat pemindahan sementara (PPS) Sekolah Kebangsaan Sahom ditutup sepenuhnya.

PPS Sekolah Kebangsaan Sahom menempatkan 93 penduduk terjejas banjir dari Kampung Sahom, Kampar.


Pesara tentera diminta segera daftar persatuan bagi mudah bantuan disalur

RANTAU PANJANG, 14 Januari- Pesara tentera di seluruh negara yang belum berdaftar bersama persatuan diiktiraf Jabatan Hal Ehwal Veteran (JHEV) Angkatan Tentera Malaysia (ATM) diminta berbuat demikian bagi memudahkan bantuan disalurkan.  Ketua Pengarah JHEV ATM, Mejar Jeneral Zambery Jefry Darus berkata ia bagi memudahkan pihaknya mengenal pasti bantuan sewajarnya dapat diberikan kepada pesara terlibat.  Pelbagai inisiatif dan skim bantuan disediakan yang mampu dimanfaatkan pesara tentera termasuk Skim Bantuan Bencana Alam, Inisiatif Perumahan Veteran ATM, Bantuan Persekolahan, Bantuan Kemasukan Pengajian Tinggi dan Bantuan Sara Hidup.  "Tolong war-warkan, tolong beritahu kepada mereka yang tidak tahu...yang belum menjadi ahli mana-mana persatuan supaya apabila mereka memahami kerajaan sentiasa prihatin, kerajaan sentiasa memberi bantuan."Dan ada skim-skim bantuan yang disediakan khusus untuk veteran ATM yang disalurkan melalui JHEV dengan kerjasama persatuan veteran setempat, negeri dan kebangsaan maka bantuan itu dapat kita salurkan dengan baik dan terurus, kita nak kami yang uruskan," katanya.

Beliau menyatakan demikian kepada pemberita selepas menyerahkan sumbangan banjir kepada pesara tentera di Masjid Baiturrahman, Kampung Gual Nering, di sini hari ini. Mengulas lanjut, Mejar Jeneral Zambery berkata pihaknya sentiasa peka terhadap kebajikan pesara tentera dan akan berusaha melakukan penambahbaikan dari semasa ke semasa supaya nasib golongan itu terus terbela.  Sementara itu, hampir RM500,000 diperuntukkan JHEV ATM bagi membantu 2,500 pesara tentera yang terkesan akibat banjir lalu di seluruh negara. Penyampaian sumbangan bukan sahaja memfokuskan Terengganu dan Kelantan, malah turut membabitkan negeri lain seperti Sabah serta Sarawak dengan senarai penerima dikenal pasti oleh persatuan veteran ATM di setiap negeri.


Kekurangan mikro cip punca kelewatan serahan MyKid

SEMABOK, 14 Januari- Kekurangan mikro cip di peringkat global menjadi punca kelewatan pengeluaran kad pengenalan kanak-kanak (MyKid) diserahkan kepada pemohon.Ketua Pengarah Jabatan Pendaftaran Negara (JPN) Datuk Ruslin Jusoh berkata, masalah itu berlaku sejak pandemik COVID-19 lalu dan JPN menangguhkan sementara pengeluaran MyKid.Beliau berkata, proses permohonan baru bagi dokumen tersebut masih diteruskan namun tempoh masa menunggu akan lebih lama berikutan pihaknya akan menyelesaikan permohonan tertunggak terlebih dahulu.Ruslin memberi jaminan, pihaknya akan cuba menyelesaikan masalah berkenaan dalam tempoh enam bulan."Dan kita juga bercadang dalam tempoh ini kita akan buat penangguhan sementara pengeluaran MyKid. Bagaimanapun proses ini akan berterusan dan proses pengeluaran MyKid tertangguh berikutan kekurangan bekalan cip."Apa yang saya harapkan setiap kanak-kanak yang mempunyai sijil lahir kerana itulah dokumen pengenalan," katanya selepas menyerahkan kad pengenalan pada program Menyemai Kasih Rakyat (MEKAR) kepada kanak-kanak orang kurang upaya (OKU), Nur Aleeya Ammar di Bukit Godek, Semabok Dalam di sini.Dalam pada itu, Datuk Ruslin menyeru kepada semua agensi kerajaan dan swasta untuk menerima sijil lahir bagi sebarang urusan.Katanya, MyKid bukan satu-satunya dokumen diiktiraf kerana sijil kelahiran juga adalah dokumen sah yang dikeluarkan kerajaan.


RM4.4 bilion dibelanjakan untuk pemulihan diabetes setiap tahun

LANGKAWI, 14 Januari- Populasi diabetes di Malaysia antara yang tertinggi di dunia selain tertinggi di Asia.Berikutan itu sebanyak RM4.4bilion dibelanjakan setiap tahun bagi tujuan pemulihan.Dapatan daripada laporan Pertubuhan Kesihatan Sedunia (WHO) dan Kementerian Kesihatan Malaysia (KKM) itu amat membimbangkan.  Sebagai langkah kesedaran selain mendidik dan memberi motivasi kepada rakyat untuk mencegah serta mengurus risiko diabetes, Pelajar Diploma Lanjutan Penjagaan Diabetes Alor Setar Kedah mengambil pendekatan mencegah penyakit tersebut melalui Program 'One Heart with Diabetes'. Menurut pengerusi program itu Muhammad Rizal Mohd Lotfi, kerjasama itu dilakukan bersama KKM dan pelbagai pihak lain."Kesedaran awal berkenaan diabetes sangat penting iaitu cara mengawal, mengatasi penyakit itu, kawalan perubatan, pemakanan serta gaya hidup," katanya pada sebuah program di Masjid Al Ehsan Kampung Temonyong, Langkawi di sini. Langkawi dipilih menjadi lokasi penganjuran susulan daerah itu antara yang berisiko tinggi penyakit berkenaan di Kedah.